text:
Home -- Fulfulde -- Perform a PLAY -- 086 (Prayer prohibited 4)
86. Fii juulugol ngol ko toŋaa kon 4
Hari kurkaaɗi lanɗo on ɗin no faalaa lannugol fii Danu’iila.
Kurkaadu 1 : "Hara a nanii ko fewndii kon?"
Kurkaadu 2 : "Hii-hii, Danu’iila wonay neeåataa aaden åurɗo jogaade doole on e nder laamateeri ndin fow, hiɗen haani ɗaååude no happiranen mo."
Kurkaadu 1 : "Hara goɗɗun heåotaako ka nder diina makko? Himo toroo Alla makko on laabi tati e nder ñallal ngal. Hiɗen waawi waɗude sariya keso fii no bonnitiren ɗun, adden mo ka lanɗo on."
Fii honɗun? Huunde o waɗaali åen yimåe ko boni. Alla okkii mo darnde åurde e teddude e nder leydi ndin. Ko ɗun åuri mettude åe. Hari hiåe nawli mo.
Kurkaadu 1 : "Jooni yahu tinna ka lanɗo on, himo haani waɗude maande e sariya keso on."
Kurkaadu 2 : "Dariyuusu Lanɗo on, e lanåe åen fow miijii wonde an oo lanɗo, hiɗon haani waɗude maande e sariya keso on, e maana : kala on toriiɗo e innde alla goo maa e goɗɗo goo e nder ɗee balɗe cappanɗe tati si wonaa e maa, yaa an lanɗo, bugete ka nder ngayka ngayuuje ɗen. Yo oo lanɗo hollite fow, awa kadi hita gooto bonnitu mo."
Lanɗo on waawaali yiide ko suuɗi kon ka nder eååoore maååe hulåiniide e ko o waɗata kon ciifol e sariya keso on. Kono e nder ngurndan Danu’iila ɗan, ko Alla jogitii hoore nden, awa telenma makko, on sariya waylataa hay huunde! O jokkitii toragol Alla ayåe makko åen non watti yiili e mun.
Kurkaadu 1 : "Ko an yo lanɗo Dariyuusu, on waɗii maande e sariya keso toŋanɗo yimåe åen fow waɗugol toraare e alla goo maa e goɗɗo yawti onon yo lanɗo on."
Lanɗo on : "Ko non woniri."
Kurkaadu 2 : "Danu’iila no toraade Alla laabiiji tati e nder ñallal ngal. Men yi’ii himo waɗa ɗun. Himo haani wontande ngayuuje ɗen teewu sabu kon ko o waɗi."
Lanɗo on : "Dau’iila?"
Hari lanɗo on no yiɗi Danu’iila, himo faalaa dandugol mo. Kono sariya on no e dow fow.
Lanɗo on : "Danu’iila, yo Alla maa on wallito ma."
Onsay åe bugii mo ka nder ngayka ngayuuji ɗen.
Lanɗo on ombaali yiitere jemma on fow. Bimbi mun, o hawji yahugol ka ngayka ngayuuje ɗen.
Lanɗo on : "Danu’iila, hara Alla maa on wallitike ma?"
Danu’iila : "Yaa an lanɗo, yo balɗe maa ɗen juutu! Alla an on nelii malaa’ikaajo makko fii ko omba kunduke ngayuuje ɗen fii wota ɗe waɗan ko boni."
Lanɗo on hari no welti tawandema Danu’iila no wuuri haa jooni, o yamiri yo o yaltine ka nder ngayka. Hari Danu’iila jogaaki waadere wo e barme woo. Ko kaawake immorde ka Alla!
Danu’iila teddinaa, kono ayåe makko åen bugaa ka nder ngayka ngayuuje ɗen.
Lanɗo on : "E nder laamateeri ndin fow, yimåe åen fow no haani teddinde Alla Danu’iila on, ko kanko woni Alla jom ngurndan ɗan dandoowo on wallitoo."
Gomɗinal Danu’iila ngal acci battane tiiɗuɗe.
Alla wurɗo on yoåete an kadi fii gomɗinal maa ngal e ko hooliɗaa mo kon.
Yewtooåe : Fillitotooɗo, gollooåe, lanɗo, Danu’iila
© Copyright : CEF Allemagne


c: text/html

text:
Home -- Fulfulde -- Perform a PLAY -- 034 (The most important question)
34. Lanndal åurngal hittude ngal
E nder deýýere, taalibaaåe åen no ndarii ka binde fello, hiåe sutii kammu ngun. Neeåaali jooni hari annabi Iisaa no yewtidude e maååe, tun nde wootere, o ýentinaa ka kammu e nder duulere, o wirnii e gite maååe.
Yimåe ɗiɗo åorniiåe conci daneeji ndarii takko maååe.
Malaa’ikaajo : "Ko honɗun dariɗon, hiɗon ndaara nguu kammu? Iisaa oo ýentinaaɗo ka kammu e hakkunde mon artiroyay wano yiiruɗon o ýentiniraama ka kammu nii."
Annabi Iisaa artay! Hara ɗun hinaa fodaari mawndi non ndi o waɗi ado o yiltitaade?
Jiwo : "Hara ko goonga wonde annabi Iisaa artay?"
Hiihi. Ka nder Kitaabul Muggadasi, kanko tigi himo yewti ɗun ɗoo : Miɗo yahude hebilangol on wonunde. Mi mi yahii mi paranoyii on wonunde, mi aroyanay, fii yo on wonoy onon kadi ka mi woni ɗon.
Suka : "Ko honnde tuma annabi Iisaa artoyta?"
Fewndo ko taalibaaåe åen lanndii ngal lanndal e hino ko o jaabii åe kon :
Iisaa : "Hittanaa on anndugol fii saa’i on. No åuri e hittude ka annditen ɗun. Gomɗinee lan, habboɗon mi. Ko Alla Baabaajo on tun anndi saa’i nde mi artoyta kadi."
Annabi Iisaa yewtii en, kono non en waawataa anndude saa’i nde o artoyta. O wi’i wonde ado artoygol makko, hareeji e dimmbagol leydi waɗoyay. Nde ɗun waɗi woo, haray artoygol makko ngol åattike.
Jiwo : "E ko honno o artiroyta?"
Suka : "Ka nder duule, hinaa non?"
A heɗike fota. O artoyay ko neeåataa. Jurnal woo e SMS woo feññinoyta fii ɗun. Kono yimåe åen fow yi’oyay mo. Åen yejjituåe mo, salii wuuridugol e makko, wonuåe e wiide wondema annabi Iisaa alaa – åe diwnoyay ko hulåinii. Åen yiɗuåe mo e åen habbiiåe mo - åe wonoyay malaaåe, åe yahoyay ka kammu.
Hara miɗo wondi e makko nokkun gootun? E hara ko senngo honto an wontirɗaa? Ko ngal lanndal woni åurngal e hittude e ko heddotoo kon.
Alla no faalaa yo mo kala anngisano hoore mon, o yaha ka kammu sabu giggol ngol o yiɗi en ngol.
Gomɗinee e innde Iisaa Joomi on ko ɗun woni hoolaare fii ko wonɗen kon takko makko.
Annabi Iisaa artoyay ko neeåaa! Miɗo gomɗini wonde ɗun ýettataa saa’iiji buy.
Yewtooåe : Fillitotooɗo, malaa’ikaajo, jiwo, suka, annabi Iisaa
© Copyright : CEF Allemagne

robotstxt: allowed

filter: keep


text:
Browsing Category
Kubaruuji Fijirle
Hukuuma hakkilanta shaanu NPFL tiggi komitiwa kesum.
Hukuuma hakkilanta shaanu pijirle enanta jahargal yeeso sukaabe tiggi commitiwa kesum nga himbe 10 ngam jahargal yeeso hukuumawa ngan, NPFL,. Jahargal yeeso man wadaama on bawti duubi 10 ko dabare nden taskanaama bawti!-->!-->!-->…
Tokkere fijoobe Boll kosde nga El-Kanemi Warriors hebi walliinde.
Tokkere fijoobe Boll kosde nga El-Kanemi Warriors ha Galluure Maiduguri hebi walliinde ha ngomnati Jihakan dooko fijirde 2022 Nigerian Professional Football League (NPFL). Kadima ngomnati Jihakan hokki mukaamu hooreejo tokkere!-->!-->!-->…
Abdelkader Bedrane itta haa fijirde soobiraagu.
Rentoowo mallabo fijoowo haa baawo mo Lesdi Algeria, Abdelkader Bedrane itta haa fijirde soobiraagu hakkunde mabbe bee Super Eagles. Nder jawaabuji di daldal maatootiral dum hukuuma fijirle Lesdi Aljeria sappi bee wiiki Algeria!-->!-->!-->…
Terem Moffis enanta Cyriel Dessers fijoobe on kastaabe.
Fijiibe tokkere Boll kosde be Naajeeriya Terem Moffis enanta Cyriel Dessers fuddi wanginki ko’e mabbe haa Super Eagles. Wakkati manajaajo mo hakkilanta shaanu tokkere Boll boymaajo Kwara United Samson Unuanel!-->!-->!-->…
Sorokin hebino nasaraaku ha fijirde doggudu
Fijoowo fijirdev doggudu kastaado, Aleksandr Sorokin bamti daraja maako nder Lesde Duuniyaaru fu be fijirde nde be Fiji dum IAU 24-hour European championships ko fija Verona, Italy. O hebi no nasaraaku nder hitaande !-->!-->!-->…
Tokkere Boll bee Remo Stars hebi nasaraaku.
Tokkere Boll be Remo Stars Fiji be nawlira’en mabbe be foti kalkal boggi 1-1. Fijoowo darnde nangoowo boll wa ngan be tokkere nden habdi sanne ko be lenyol Ijebu seyori bee sanne . Dow ko laarani fijirde tammi wadeeki nyannde!-->!-->!-->!-->!-->…
AFCON: taskani fijirde boll kosde sanne haa Lesdi Mozambique.
Kawtal tokke fijoobe bol kosde nga (AFCON) taskani fijirde ragareere nyennde jumbaare, 16 September 2022 haa Maputo, Mozambique. Ardiibe kawtal ngal do wada fodde bawde mabbe ngam yiiki fijirde nden timminaama nder jam ‘e!-->!-->!-->…
Tokkere fijoobe bol kosde be Super Falcon fiji bee USA 2-1.
Tokkore fijoobe bol kosde nga Lesdi Naajeeriya Super Falcons Fiji bee USA be hokki Naajeeriya boggi 2-1 haa fijirde soobiraagu ko fija haa daldal fijirde nde galluure washinton Lesdi America. Falcons do mantira be nasaraaraku be!-->!-->!-->…
NFF:taskani wadol Cubi Ardungal kawtal ngal.
Ballo ardiido kawta tokkere fijoobe bol nga (NFF), lisal Jhawol Lagos, Seyi Akinwunmi, wangini anniyaaji muudum haro daruki tefre cubi ardungal kawtal ngal dum tammi wadeeki nder Lewru garoojum haa Galluure Benin nder Jihawol!-->…
Fijoowo fijirde doggudu Keeke mo Lesdi Kenya sooyi yonki maako.
Suleiman Kangangi, 33, fijoowo gfijirde doggudu keeke haa Lesdi Kenya sooyi yonki maako wakkati be wadanno fijirde nden haa lesddi America US nyennde Alat. Hooreejo tokkere nden Amani mo kenya on suutika bee wiiki doggudu ndun!-->!-->!-->…


text:
(1862 – 25 Sawiyee 1980 – Ndakaaru – 7 Rabiyu Lawol – Aljumaa waktu 9ɓo)
Asko Saydu Nuuru Taal to bannge duhol
Ceerno Saydu Nuuru Taal yiyi aduna ko e hitaande 1862 to Ñooro to Mali. Jibnaaɗo makko gorko wiyetenoo ko Nuuru Sayko Umar, ɓiy Usmaan, ɓiy Alfaa Sammba to wuro men Halwaar sara Podoor nder Senegal.
Ceerno Saydu Nuuru Taal ko ɓiy Nuuru, ɓiy Raamatullaay, ɓiy Muhamadu Bello, ɓiy Usmaan Dan Foodiya (Fojoo : laamɗo Kano to Ndenndanndi Nijeriya hannde), ɓiy Njobbo Usmaan, ɓiy Saalih, ɓiy Haaruuna, ɓiy Muhamadu Guurɗo, ɓiy Muhamadu Sammba, ɓiy Ayuub, ɓiy Masiraan, ɓiy Buubu Baaba, ɓiy Muusaa Jokkolo (ummoriiɗo Fuuta Tooro), ɓiy Baaba, Ɓiy Hayaas, ɓiy Yugu, ɓiy Jam, ɓiy Jamliige, ɓiy Jooke, ɓiy Jaalige, ɓiy Diinga, ɓiy Daate, ɓiy Maxaama, ɓiy Uŋbata bun Nafi (gooto e hoohooɓe taarinooɓe Muhammadu Nullaɗo Alla, garnooɗo jaaynude Lislaam nder Afrik.
(1862 – 25 Sawiyee 1980 – Ndakaaru – 7 Rabiyu Lawol – Aljumaa waktu 9ɓo)
Asko Saydu Nuuru Taal to bannge duhol
Ceerno Saydu Nuuru Taal yiyi aduna ko e hitaande 1862 to Ñooro to Mali. Jibnaaɗo makko gorko wiyetenoo ko Nuuru Sayko Umar, ɓiy Usmaan, ɓiy Alfaa Sammba to wuro men Halwaar sara Podoor nder Senegal.
Ceerno Saydu Nuuru Taal ko ɓiy Nuuru, ɓiy Raamatullaay, ɓiy Muhamadu Bello, ɓiy Usmaan Dan Foodiya (Fojoo : laamɗo Kano to Ndenndanndi Nijeriya hannde), ɓiy Njobbo Usmaan, ɓiy Saalih, ɓiy Haaruuna, ɓiy Muhamadu Guurɗo, ɓiy Muhamadu Sammba, ɓiy Ayuub, ɓiy Masiraan, ɓiy Buubu Baaba, ɓiy Muusaa Jokkolo (ummoriiɗo Fuuta Tooro), ɓiy Baaba, Ɓiy Hayaas, ɓiy Yugu, ɓiy Jam, ɓiy Jamliige, ɓiy Jooke, ɓiy Jaalige, ɓiy Diinga, ɓiy Daate, ɓiy Maxaama, ɓiy Uŋbata bun Nafi (gooto e hoohooɓe taarinooɓe Muhammadu Nullaɗo Alla, garnooɗo jaaynude Lislaam nder Afrik.
Asko Saydu Nuuru Taal to bannge kosam
Jibnaaɗo debbo Ceerno Saydu Nuuru Taal wiyetenoo ko Aysatu Kamisoko, ɓiy Fulatene Sambeeri, ɓiy Dinamaxa, ɓiy Sambeeri Bah, ɓiy Shaale Makah Gaale Sambeeri, ɓiy Majaata Habuula, ɓiy Sadike Hammadi, ɓiy Ñangiti, ɓiy Sun Jaata (laamɗo Gaadugu Maliŋke).
Ceerno Saydu Nuuru Taal ummii ko e kaatane laamu e diine. To bannge diine iwdi makko Uŋba bun Nafi, koohoowo Muhamadu (yo jam e kisal ngon e mum). Taaniraaɓe makko laamiima hirnaange Afrik to leydi Maliŋkee en, e to leydi Hawusaŋkooɓe. Ɗum addani ndii iwdi laataade jokkondiral hakkunde Maliŋkooɓe e Fulɓe e Hawusaŋkooɓe. Ceerno Saydu Nuuru Taal nehii ko e ganndal, e tiiɗal ɓernde e feerde hakkille, wonde jokleñamo, kaaraysira, deenɗo musidal e banndiraagal.
Ɓoggee haa Kaaso
Oo Ceerno Saydu Nuuru Taal mahii ko laataade ɗoowoowo yimɓe, jannginoowo. Gila e cukaagu makko o yahii Ɓoggee (nder Ndenndaandi Muritani, e Ndar Tiwawoon (Senegal) haa to Madiina Kaaso nder Mali.
Ko e njiylawu ganndal o woni almuudo Ceerno Hammaat Kan to Madiina Kaaso, e Aamadu Muttaar Saako to Ɓoggee e Alhajji Maali Sih to Tiwaawoon. Nde wonnoo ko o peertuɗo moƴƴo hakkille, o yaawii huñaade Deftere Alla nde, o dalii law. O fuɗɗii jaŋgude ganndal diineeji, Sariya, doosɗe celluka arab, ekn… O fawi heen gannde jowitiiɗe “Kimiya” to duɗal Ceerno Muhamadu Oolal to wuro Kitaa nder Mali.
Nde wonnoo Ceerno Saydu Nuuru Taal wonaa almuudo meho, humpito makko addani mo wallifaade defte keewɗe e ɗemngal arab, defte jeyaaɗe e ɓurɗe heewde nafoore to bannge ganndal kuɓtidinngal.
Jannginoowo mo tampataa, biɗtoowo ŋeeñɗuɗo
Ganndal Ceerno Saydu Nuuru Taal e humpito makko fof ko e juuɗe hatojinɓe o lommbi, yimɓe leydi makko e yimɓe Afrik. Oo ceernaajo mo Alla rokki welde haala, cuusɗo ɗanngal, o yilliima leyɗe keewɗe hakkunde 1927 e 1957. Omo waajoo jokkondiral e ɓiyngu-yummaagu, o gostondiral hakkunde leñƴi e paamondiral, o nodda yimɓe e diine Lislaam.
Seernaaɓe Ceerno Saydu Nuuru Taal fof nduwanii-maa mo nde ceertata e makko. Nde o ɓaari to duɗal Madiina Kaaso, Ceerno Hammat Kan duusi mo, duwanii mo moƴƴere, ñaagii yo Alla Toowɗo o jaɓ kala ko o ñaagii.
Ko noon kadi, to Ɓoggee, nde Ceerno Saydu Nuuru Taal ɓaari e duɗal Ceerno Muttaar Saako. Nde ɓe ceertata, o winndani mo seedataagal, o duwanii mo jam e kisal, nde yimɓe keɗotoo mo kala nde o ƴefti konngol omo waajoo. O winndi e seedantaagal hee : “Ceerno Alhajji Maalik Sih mo Tiwaawoon tawi mawnii, wiyii mo : jotondiral men wayi ko no ngal hakkunde Muhammadu Nulaaɗo Alla (Jam e kisal e mum) e Abuubakiri, mbay-ɗen ko no Muusaa waynoo e Haaruuna, mi waɗii ma dono am to banngal hakilantaagal”.
Ɗii duwawuuji ɗoftii nguurndam Ceerno Saydu Nuuru Taal fof e golle makko fof. Ɗum addani laamɓe, gila e koloñaal haa heɓi ɓe jeytaare, jogodaade e makko jokkondiral moƴƴal, njetti moƴƴere makko e hakilantaagal makko.
Ballal haa jam e kisal ñiiɓa
Kamɓe fof ɓe njaɓii ballal Ceerno Saydu Nuuru Taal addi haa jam e kisal ñiiɓi nder ko wonnoo AOF (Afrik Hirnaange mo Farayse), e AEF ( Afrik Fuɗnaange mo Farayse). Ko o gorko keɓiiɗo, dogoowo e deeƴre, mo tikkataa mo haaɓataa, mo soodetaake. O addii ballal teeŋtungal, nafowal Afrik gila e yonta Wolde Winnderiyaŋkoore adannde, o ñaagii deeƴre e jam, o walliti Afriknaaɓe e kala tanaa njiynoo e ndee wolde.
O seholondirii e laaminooɓe AOF e innde leydi Farayse e ardinooɓe tunɗi. O daranii ɓesngu e yimɓe hiiɗanooɓe, jogiiɓe caɗeele hakkunde mum en e laamu. O wallitii heewɓe kadi haa ndañi golle.
Ko e ndiin mbaydi o seholondiri e e ardinooɓe AOF wayɓe no Van Vollenhoven, Roume, e Angoulevant, haa heɓi Mesmer. Omo heewi wiyde : “Nguurndam am fof, so tawii mi meeɗii jaɓde njeenaari ummoraade e kala laamɗo, walla keefeero, janngo hoto mi dañ lommbude junngo am e junngo Muhamadu (jam e kisal e mum).
Moƴƴere Ceerno Saydu Nuuru Taal e kaaraysiraagal makko, jaambaraagal makko e wonde mo jom konngol, adaanii mo seholondirde e Hooreeɓe leyɗe heewɓe, hono Vincent Auriol, Charles de Gaulle, Georges Pompidou, Giscard d’Estaing, ekn… Hooreeɓe leyɗe heewɓe njaagiri mo ko jibnaaɗo diisneteeɗo. Nde Senegaal naati iiñcuru e kitaale 1958-1960, konngol makko wallitii falaade ƴiiƴam nder Senegal e Mali.
Darjeende cehilaagal Ceerno Saydu Nuuru Taal e Lepold Sedaar Senngoor alaa mo humpi. Hakkunde maɓɓe ko nuunɗal e giɗli. Ngal tuugnii ko e giɗli maɓɓe e Senegaal kam e darnde safrude caɗeele mayri. Won hinnde sanɗaaji inniranoo mo. Ñalnde ɓeen ɓaarata to duɗal toowngal, Senngoor wiyi : “Minen haɓantenooɓe jeytaare ngenndi, Alhajji Saydu Nuuru hollii humpito mum e yimɓe e kuuje, addanii min ballal mum e ngenndiyaŋkaagal mum. O jaŋnginii min yankinaare e kala nde kuule mawɗe ƴeftatee, e jaambaraagal nder kareele amen… Ko o daarorgal yankinaare e moƴƴere, udditaare hakkille, gannduɗo Saydu Nuuru Taal fof yankinanto ɗum, jaɓantu ɗum, yooɗete ɗum, hulat ɗum, hooloto ɗum…”.
Neɗɗo Alla, neɗɗo muñal
Ceerno Saydu Nuuru Taal, sikke alaa, ko neɗɗo Alla, ko o neɗɗo keewɗo muñal, muñanɗo yimɓe, heccuɓe mo, ɓe o yontidaa, e ɓe o hecci. O meeɗaa seerde e jaɓɓaade arooɓe e makko, heɗaade ɗum en, safrude caɗeele mum en e hakke baawal makko. Ceerno Saydu Nuuru Taal reenii ɓesngu mum kala : mawɓe e sukaaɓe, ɓiyɓe e taaniraaɓe e njaatiraaɓe, dañɓe e waasɓe, juulɓe heen e ɓe ngonaa heen juulɓe, fof nanngiraa ko ceernaajo maa almuudo.
Nde ngar-ɗaa boleeru Ceerno Saydu Nuuru Taal kala, takko laawol Repubilik, tawa ko galle ina wiyi piɓ yimɓe. Moƴƴe makko mbaawaa limteede ngati ko maayo, gasataa.
Ceerno Saydu Nuuru Taal woniino neɗɗo mawɗo, neɗɗo mo en njejjittaa haa bada. Golle makko e balle makko ina nganndaa gila e leydi makko, haa heɓi duunde Afrik, yalti ɗum kadi. Leyɗeele keewɗe manii mo, njeeni mo ceedante kolliriije ɗo giɗli mum en e makko tolnii.
Ina e ɗeen leyɗeele : Senegal, Muritani, Farayse, Beneŋ, Alseri, Komoor, Mali, Madagaskar, Almaañ, Siin, Tunus, Niijeriya, Nijeer, Kodduwar, Sayiir (RDC), Lubnan, Kamruun, Marok, Kamputshea, ekn… gasataa e limoore tan.
Iwdi (e Farayse) : Aamadu Tijjani Kan
Firo (e Pulaar) : Aamadu Malal Gey


text:
Hitordu ɓurdundu nder lesdi Naajeeriya gasnani ngomnaajo jihawol Edo fombinaare lesdi Naajeeriya, mo jamiyawa APC Godwin Obaseki nasaraaku haa wullandu ndu naada dow wattam cuɓ ngomnaaku jiha kan.
Hiitordu ndun marndu hiitooɓe jeweegoo les ardungal hiitoowo lesdi mawɗo, Justice Walter Onnoghen meedi wullandu ndu ndu tefuɗo korowal ngomnaaku jiha kan naadi les ililal jamiyawa PDP Pastor Osagie Ize – Iyamu naadino yeeso maaru sababu soynde himmiɗinaare wullandu ndun e hujjaaji keyɗi.
Kiitoowo John Okoro janguɗo kiita kan dow darnde luttuɓe hiitooɓe andini wullandu ndu tefuɗo korowal ngomnaaku les ilial jamiyawa PDP naadi laafi relli hujjaaji cembiɗɗi hujja ka waɗi hiitordu ndun wicci haala kan.
Nden hiitordu ndun andini 24 lewru jeweeɗiɗabre ndu july dow nyaloomaare nde wurtinki hujjaaji hiitordu ndun banguɗi dow wiccuki haala kan.
Gurin/VON


text:
Browsing Tag
Lesdi
Ardiido Lesdi Malawi boymaajo, Bakili Muluzi, O hebay nasaraaku kiita maako dum gullitaali haa hiitordu , kiitakan dow ko laarani mosle jawle ummaatoore. Ndottiijo on mar do duubi 79- laatiido Ardiido Lesdi Malawi ko hewtani duubi!-->!-->!-->…
NRC: wi Laanaaje Lesdi Abuja-Kaduna fudditan kuude 23 Lewru May 2022.
Hukuuma hakkilanta shaanu jahaale bee gidaadi ngomnati kawtal Lesdi wi laanawal Lesdi ngal iwoyta Jihawol kaduna ya Abuja fudditan golle nyannde Altine 23rd May 2022. Haalakan suuditaama on haa hunnduko ballo Directaajo hukuumawa!-->!-->!-->…
kawtal tokkere tamre boll juude wi ittanan Lesdi Naajeeriya semteende.
Hooreejo mo hakkilanta shaanu fijirde tamre boll juude mo lesdi Naajeeriya, Martin Melandi,wi wadan fodde bawde mabbe ngam tokkere nden yeeso nder Lesde Duuniyaaru, Tokkere nden laati Arana nder kawte tokke Lesde Africa nden do lamba!-->!-->!-->…
Ballo Ardiido Lesdi Naajeeriya wi haandi bibbe Naajeeriya wada giidal.
Nyennde Alamiisa Ballo ardiido Lesdi Naajeeriya, Prof. Yemi Osinbajo wi Naajeeriyaabe haandini joonde giidal ngam yewtuki ko waddi soynde narral enanta sendiigu hakkunde bibbe Lesdi Naajeeriya. O suuditi bana ka’a haa Gasol Lagos!-->!-->!-->…
Kuude Laanawal Lesdi iga Lagos Yaaki Calaber fudde te.
Ministaajo shaanu jahale Mr. Rotimi Amaechi wi yerduye Ardiido Lesdi Naajeeriya Muhammadu Buhari hokkibe bosesel fudduki kuude Laanawal Lesdi ngal yaata Lagos enanta Calaba bee jawdum. Mr. Amaechi wi toni ha ngal fuddaama!-->!-->!-->…
Ministoojo tefi naftirki barkaaji Lesdi Nohaandi
Ministaajo mo hakkilanta shaanu annde kiimiyaaku enanta fasashaaji nder Lesdi Naajeeriya, Dr. Ogbonnaya Onu wi haandi Lesde Africa besda lornuki hakkiilo dow ko laarani barkaaji Lesdi ngan botirki beeman. Ministaajo on suuditi!-->!-->!-->…


text:
3
Fii no Kurkaaɗi Alla ɗin Haani Wonirde
1 Kono min non, yo musiɓɓe, mi waawaali on yewtirde wa yimɓe ɓe Ruuhu Allaahu on woni e mun, kono ko wa jokkuɓe mbeleeɗe ɓandu, e boobooɓe e telen-ma gomɗinal *Almasiihu on. 2 Ko ɓiraaɗan mi jonnunoo on, hinaa ɲaametee tedduɗo, ko fii on waawataano mo townude. Hay fewndo ɗoo non on waawataa mo townude. 3 Ko fii haa jooni ko on jokkuɓe mbeleeɗe ɓandu. Ɓay nawliigu e yeddondiral no hakkunde mon, taw si hinaa on jokkuɓe mbeleeɗe ɓandu? Kaa hinaa no neɗɗanke fow wonirta non wonirɗon? 4 Si goɗɗo e mon wi'ii: «min ko mo mi Puulusa», oya on wi'a: «ko mo mi Apoloosi», taw si hara on gerdaali wa yimɓe aduna?
5 Awa ko honɗun woni Apoloosi? E ko honɗun woni Puulusa? Ko kurkaaduuɓe ɓe gomɗinirɗon sabu mun. Mo kala e maɓɓe kurkorani Joomiraaɗo on golle ɗe o halfini mo ɗen. 6 Min mi tutu, Apoloosi yarni, kono ko Allaahu on mawnini. 7 Ko ɗun waɗi hinaa tutuɗo on woni goɗɗun, hinaa kadi yarnuɗo on, kono ko Alla mawninɗo on. 8 Tutuɗo on e yarnuɗo on no fota, mo kala e maɓɓe hendoto njoddi mun ndin tigi tippude e golle ɗe ontigi waɗi ɗen. 9 Ko fii, ko men gollidooɓe fii Alla, onon ko on ngesa Alla, ko on darnoodi makko kadi. 10 Wano Alla yeɗirimmi moƴƴere non, mi golliri wa faamuɗo fii darnugol, mi waɗii ndelo ngon. Goɗɗo kadi darnii e hoore mun, kono yo mo kala reeno e noone no darnirta e hoore mun non. 11 Fii ndelo ngon kan, hay gooto waawataa moƴƴinde ndelo goo si wonaa wongo ɗon ngon, e maanaa ɗun ko Iisaa Almasiihu on. 12 E hin-le, si goɗɗo aru e darnirde e hoore ngon ndelo ɗon maadi kaŋŋe maa kaalisi maa kaaƴe hittuɗe maa leɗɗe maa huɗo kalin maa foron foɲɲe, 13 haray kuugal mo kala feeɲay. Ɲalaande nden ɓanginay ɗun, ko fii yiite ngen feɲɲinoyay ngal, nge ndarndoo kadi noone kuugal mo kala. 14 Si tawii kuugal ngal goɗɗo darni e hoore ndelo ngon tabitii, ontigi heɓay njoddi. 15 Si tawii kuugal goɗɗo sumii, haray o faɗii, kono kanko tigi o daɗiray wa fuutiiɗo yiite.
16 E on andaa ko onon woni suudu Alla ndun, awa kadi Ruuhu Allaahu on no hoɗi e mon? 17 Kala bonnuɗo suudu Alla ndun, Alla bonnay fii makko, ko fii suudu Alla ndun ko hormordu. Awa ko onon woni ndun. 18 Wota gooto ɗaynito. Si goɗɗo e mon miijike wonde ko o faamuɗo e oo aduna fewndiiɗo, haray yo o laato ‹feetuɗo› fii yo o wonu faamuɗo. 19 Ko fii faamu oo aduna ko ‹feetere› yeeso Alla. Ko fii no windii:
«O nangiray faamuɓe ɓen ƴoyreeji maɓɓe ɗin.»ɗ 3.19 Ayb. 5.13
20 No windii kadi:
«Joomiraaɗo on no andi miijooji faamuɓe ɓen,
himo andi kadi ko ɗi meere.»e 3.20 Zab. 94.11
21 Awa wota hay gooto mantor yimɓe ɓen. Ko fii fow ko onon jeyi: 22 woni ko Puulusa, woni ko Apoloosi, woni ko Petruusu, woni aduna on, woni ngurndan ɗan, woni mayde nden, woni piiji fewndiiɗi ɗin, woni piiji aroyooji ɗin, fow ko onon wonani. 23 Awa kadi, ko on ɓe Almasiihu on, Almasiihu on kadi ko mo Alla.


text:
Tuggi 14 sulyee haa 28 sulyee 2022 jokkorde pelle pinal (Fedde Ɓamtaare Pulaar he Muritani (FƁPM), Fedde Ɓamtaare Ɗemngal e Pinal Sooninke (AMPLCS) e Fedde Ɓamtaare Ɗemngal Wolof (APROLAWO)) yuɓɓinii lappol tuggan maa Ɓoggee, Bahbaaɓe Looti, Kayhayɗi, Sehilbaabi, haa Kiifa. Pelle ɗee ine ngondunoo e sete GIZ (Ballal leydi Almaañ). Faandaare lappol ngol ko caaktugol dallinannde pelle pinal ɗee e hirjinde ɓesngu nguu ko faati e laawɗingol ɗemɗe ngenndiije Pulaar, Sooninke e Wolof kam e naattingol mum en he nder jaŋde leydi ndii.
Faandaare lappol huuɓtodinnde lappol ngol ko tiiɗtinde kattanɗe jagge pelle ɗee he nokkuuji ɗii mbele aɓe mbaawa sarde no haanirta nii dallinannde laawɗingol laawɗingol ɗemɗe ngenndiije e naattingol mum en he nder Tippudi nehdi e jaŋde Muritani
Paandaale lappol ngol keeriiɗe ko :
– hollitde paandaale dowrowe dallinannde ndee, kam e njeñtudi ñalɗi diisnondiral ;
– sakkitde feere mbele pelle jeyaaɗe he fonadh ɗee kala ine ndarodoo e pelle pinal ɗee nder cargol dallinannde ndee, ɗe lelnida tuugnorgal golle ;
– softinde juɓɓule pelle ɗee e lelnidde e mum en tuugnorgal hirjino nokkuuji mum en ;
Ngam yettaade ɗee paandaale, lappol eɓɓunoo ko hirjinde :
– Jiilirɗe Fonadh he nokkuuji 5 ɗii : Ɓoggee, Baabaaɓe, Kayhayɗi, Sehilbaabi, Kiifa ;
– Cate pelle ɗee taweteeɗe he nokkuuji jillaaɗi ɗii ;
– hoohooɓe wonɓe he nokkuuji ɗii : hoohooɓe laamu e kominaaji ;
– e sosde juɓɓule kese : cate maa peŋɗe pelle ɗee.
Keblugol maggol :
Miijo yuɓɓinde lappol he nder leydi ndii ummorii ko he joɗnde Mooɓondiral 7ɓiire FƁPM, nde cate ɗee ngoytii meeɗaa yilleede he duuɓi 20 cakkitiiɗi ɗii. Ɗuum addani Yiilirde Ngenndiire FƁPM waɗde he tuugnorgl mum njilluuji. Feede lappol jaɓaa he tuugnorgal Goomu dallinannde fedde ndee. Caggal ñalɗi diisnondiral, yimɓe heewɓe kadi teeŋtini miijo lappol he gure daande maayo ɗee. Miijo ngoo hollitaa, rewrude e Fonadh, GIZ (Njuɓɓudi balle leydi Almaañ he Muritani), ɓe njaɓi wallitde to bannge jolngo e jippinde e ñaamdu e yardu lappol ngol.
Yahnoo e lappol hee ko :
– Bookara Aamadu Bah, hooreejo FƁPM
– Suraaxe Usmaan Jaara, tergal Fedde sooninkooɓe (AMPLCS)
– El Buu Mammadu Ndaw, tergal Fedde wolofooɓe (APROLAWO)
– Muusaa Jibi Taal, tergal FƁPM
– Sete GIZ (yimɓe 3)
Ko dañaa : gaa gaa hirjingol ɓesngu nguu e sifaa kuuɓtodinɗo mbele daranoo paandaale dallinannde ndee, hono laawɗingol ɗemɗe ngenndiije pulaar, sooninke e wolof kam e naattingol mum en he nder TNJ, lappol ngol hirjinii jannginooɓe, hoohooɓe nokkuuji ɗii, pelle taweteeɗe he nokkuuji ɗii, haa teeŋti e pelle jeyaaɗe e Fonadh.
Batuuji mbaɗdaama e jiilirɗe Fonadh (Ɓoggee, Baabaaɓe, Kayhayɗi, Sehilbaabi, Kiifa) e tawtoreede pelle keewɗe jeyaaɗe e Fonadh. Caggal ɗiin batuuji, lappol ngol nelnidii e maɓɓe tuugnorgal njilluuji ɓe poti waɗde caggal lappol ngol he nokkuuji catiiɗi walla leeɗe walla he dente goɗɗe ngam saaktude dallinannde ndee. Nafoore majjum ko yaajnude daraniiɓe golle ɗee.
Hoohooɓe nokkuuji ɗii kala njokkondiraama : waaliiji, haakemaaji, haa teeŋti noon e meeruuji gure ɗee : meer Ɓoggee e sukkuɓe mum, meer Baabaaɓe e sukkuɓe mum, meer Haayre Mbaar, meer Kayhayɗi e sukkuɓe mum, meer Sehilbaabi, meer Kiifa, meer Barkewol (tawtoraaɗo batu kuuɓtodinngu nguu). Meeriiji ɗii tawtoraama joɗle ɗee rewrude he diisneteeɓe mum en (konseyeeji), huniiɓe saaktude dallinannde ndee.
Jannginooɓe : lappol teeŋtiniino bismagol jannginooɓe e dente hee. Ɓe nootiima no feewi he joɗle ɗee . Faayndaare ndee ko mbele ɓe keblanoo naatnugol jaŋde ɗemɗe ɗee he nder TNJ, ɓe naata pelle ɗee, ɓe mballita cargol dallinannde ndee, ɓe mballita ñawndande pelle ɗee caɗeele jannginooɓe.
Coftingol cate jillaaɗe ɗee : Ɓoggee, Baabaaɓe, Seeno Busooɓe, Garlol, Fonndu, Likseyba, Kayhayɗi, Jowol, Sehilbaabi, Kiifa, Barkewol…
Cosgol cate : Gural, Sahre Ndoogu, Calgu, Haayre Golleere, Haayre Mbaar, Gufaafa, Worti…
E sifaa laaɓtuɗo, lappol ngol ko ɗee geɗe yettini joɗle ɗee :
– Kollitgol arɓe he lappol hee :
– Kollitgol pelle ɗee : cosaaɗe, wonande FƁPM (1974, heptinaa 1976), wonande AMPLCS : 1978, wonande Aprolawo, 1980. Gila ndeen ko kañje ngollodtoo.
Kuule 1979 : Darnde majje ine jeyaa e ko addani laamu Haydalla fellitde naatnude ɗemɗe ngenndiije ɗee he nder Tippudi nehdi e jaŋde leydi Muritani e hitaande 1979, Duɗal ɗemɗe ngenndiije sosaa ngam heblude naatnugol majje he nder jaŋde leydi ndii. Duɗe jarriborɗe udditaa. Duɗe ɗee ɓetaama cili ɗiɗi : hitaande 1984 biro Unesco gonnooɗo to Ndakaaru ine wiyee Breda ɓetii ɗe, caggal ɗuum, e hitaande 1988 jaagordu jaŋde Muritani e hoore mum ɓetii jaŋde ndee : ɓe ceedtiima jaŋde ndee ine yuumti, ɓe mbasiyii nde nde huuɓtodintee.
Mbayliigu 1999 : Ɗuum fof haɗaani laamu fusde DƊNG he hitaande 1999 e uddude duɗe seeɗa janngintooɗe ɗemɗe ngenndiije ɗee haa laɓi e hitaande 2005. Nii woni gila ndeen, ko arab tan e farayse seeɗa keddii he janngirɗe leydi ndii. Gila ndeen, hitaande kala arnde tolno sukaaɓe ɓee ine ɓeydoo leefde, haa yettii nokku ɗo mbaaw-ɗen wiyde « alaa ko woodi hannde ».
2008, Dallinannde pelle pinal : Ko ɗuum addani pelle pinal ɗee ummanaade, e hitaande 2008, winndude dallinannde laawɗingol ɗemɗe ngenndiije e naattingol mum en he duɗe laamu, e sarde ɗum. Gila ndeen ko heen wonaa. He darorɗe 2020 pelle ɗee pelliti teeŋtinde darnde cargol ngol, ɗe lelni feere, ɗe cosi goomuuji potɗi waɗde golle ɗee : jokkondiral he hoohooɓe laamu, e hoohooɓe leƴƴi ɗii, e pelle politik, e fiilaaɓe (depiteeji), e pelle renndo siwil, e jooɗaniiɓe leyɗe mum he Nuwaasoot, e hoohooɓe renndo (seernaaɓe, …), e jaaynooɓe…
Ñalɗi diisnondiral : Nde ñalɗi diisnondiral paatungal he jaŋde ummanaa, jaagorgal jaŋde bismii pelle ɗee he ñalɗi hee, rokki ɗe waawde tawtoreede e gollorɗi heen kala. Pelle ɗee tatoraama he diiwanuuji 14 nder 15 gonɗi he leydi hee, miijooji majje (laawɗingol e janngingol) mbaawii feeñde he ciimti diiwanuuji 10 nder 15 ɗii. Ko noon kadi ɗe mbismoraa e diisnondiral kuuɓtodinngal he lewru noowammbar 2021 : miijooji majje peeñii he nder ciimti gollorɗi 8 nder 12 ɗii. Ɗum noon eɗen mbaawi wiyde Muritaninaaɓe tawaaɓe ñalɗi ɗii ine ngonani hujjaaji pelle ɗee njettini ɗii. He oon sahaa dallinannde ndee sariima no feewi, haa teeŋti he nder laylayti enternet.
Sariya kuccam : nde laamu ummanii winndude sariya kuccam jaŋde, ngu holliti ɗum pelle ɗee ñalnde 10 marse 2021, pelle ɗee kollitii mbeltaaki he ko fuɗɗaa koo, ɗe mbinndi no ɗe njiɗiri sariya oo leloroo, ɗe ndokki ɗum jaagordu jaŋde, ɗe cari ɗum kadi. Caggal ɗuum, jaagordu nduu saatii winndannde ndee, neldi ɗum to CNE (Diiso ngenndiiwo jaŋde) pelle, kadi pelle ɗee keɓi winndannde ndee, caatii ɗum, neldi ɗum jaagorgal jaŋde, njokkondiri e huunde e terɗe CNE (haa arti e hooreejo mum) ngam hollitde ɗum ko cakkiti koo. Nde eɓɓaande sariya ndee neldaa Suudu sarɗi, huunde e depiteeji njokkondiraa, ndokkaa cakkitol pelle ɗee mbele ine ndaranoo caatagol mum haa waya no njiɗir-ɗen nii.
Hirjino darnde teeŋtunde : Ɓayri dallinannde ndee saroriima nii he nder ñalɗi diisnondiral, he nder laylayti renndo ɗii, jokkondiraaɓe ɓee fof njokkondiraama, heddinoo yo yettaade ɓesngu nguu fof, nder gure mum en, nder galleeji mum en, ngam habrude ɗum en e heɗaade ɗum en, ngam anndude nii mbele ine njahdi e ko pelle ɗee ɗaɓɓata koo… Aɗe mbasiyii noon nde yimɓe fof ndarantoo jooltugol hakkeeji mum en, haa teeŋti e laawɗingol ɗemɗe ɗee fof e janngirgol mum en nder duɗe laamu…
Lappol ngol rewii he nder gure keewɗe:
Ñalnde 14 sulyee ko ñalawma ɗanngal faade Ɓoggee wonnoo. He nder heen, ngol rewii Gural Eeleega, ngam sosde ɗoon catal FƁPM. Ngol yilliima ɗoon Suudu Ganni Nagge ndu wuro Gural sompi ɗoon ngam ubbitde e mooftude geɗe pinal paatuɗe e nagge.
Min ngartana on he nokkuuji ɗo lappol ngol rewi :
. Ñalnde 15 sulyee, caggal jillagol meer e haakem Ɓoggee, lappol ngol yuɓɓinii joɗnde mawnde renndinnde pelle jeyaaɗe he Fonadh kam e jannginooɓe to meeri Ɓoggee ɗoo. Eɗen njetta meer Ɓoggee hono Aadama Muusaa Bah e cukko mum sabu heɓaare mum en.
. Ñalnde 16/7/22 : njillu to Sahre Ndoogu e Njorol. Sahre Ndoogu maa darnu ɗoon catal fedde ɓamtaare pulaar he Muritani (FƁPM).
. Ñalnde 17/7/22 : lappol ngol dawani Baabaaɓe Looti. Ngol rewi tawo ko to meer Haayre Mbaar ngam teddinirde ɗum. Ngol jokki faade Seeno Busaaɓe, ngol ñaltoyi Haayre Golleere ɗo catal FƁPM sosaa, hade maggol joftoyde Baabaaɓe Looti.
. Ñalnde 18/7/22 subaka, caggal njillu to meer e haakem wuro ngoo, lappol ngol yuɓɓinii joɗnde mawnde renndinnde pelle jeyaaɗe he Fonadh kam e jannginooɓe ɗoon he Baabaaɓe e tawtoreede hoohooɓe wuro ngoo e ummoriiɓe gure saraaji. Ngol hirndani Garlol ɗo ngol yuɓɓini joɗnde mawnde. Caggal futuro haa feccere jamma, yeewtere mawnde yuɓɓinaama ɗoon. Wasiyaaji keewɗi mbaɗaama ɗoon. Eɗen njetta ardiiɓe meeri wuro ngoo sabu heɓaare mum en.
. Ñalnde 19/7/22 : lappol ngol dawani Kayhayɗi. Nde ngol yettii ngol jokkondiri e waali, e haakem e meer wuro ngoo. Kikiiɗe, ngol hirndani Seyyen Gababe. Ñalnde 20/7/2022 : joɗnde mawnde he nokku Fonadh he Kayhayɗi e tawtoreede hoohooɓe e jannginooɓe. Lappol ngol ñaltoyi to Fonndu, ɗo ngol jaɓɓaa jaɓɓungal mawngal.
. Ñalnde 21/7/2022 : Njillu to Jowol. Lappol ngol ñalti ɗo Likseyba, ngol hirndani Sehilbaabi.
. Ñalnde 22/7/2022 : Caggal jillagol waali, e haakem e meer Sehilbaabi, joɗnde mawnde yuɓɓinaa to nokku Fonadh he wuro hee e tawtoreede pelle fonadh e hoohooɓe e jannginooɓe. Ngol hirndani Buruuji e Butannda.
. Ñalnde 23/7/2022 : Njillu gure : Ñoomel, Weendu Seeno, Kammbal (komin AJAR), Ajar fulɓe, Goyniit : jaɓɓule e jime pulaar…
. Ñalnde 24/7/2022 : lappol ngol dawani Kiifa. Ngol rewi to Muta (Muta Alla), ngol ñaltoyi Wul Yenje, ngol hirndani Kiifa, kono nde ngol ari haa Lahras Jam-Jam, ngol tawi caaɗngol ngol (Riiɗi) ine heewi ndiyam (waame toɓooji), ngol waali ɗoon.
. Ñalnde 25/7/22 : Lappol tacci caaɗngol ngol subaka law (w6ɓo subaka), ngol yettii Kiifa hedde w8 pawɗo. Ngol yillii waali, haakem e meer wuro ngoo. Ngol yuɓɓini joɗnde mawnde e tawtoreede pelle fonadh e hoohooɓe e jannginooɓe.
. Ñalnde 26/7/2022 : Lappol ngol dawani Gufaafa, ngol jaɓɓaa ɗoon jooɗngal, ngol sompi ɗoon catal FƁPM. Ngol yahi Worti, ngol yuɓɓini ɗoon dental (ɓe kuniima sompude ɗoon Catal). Kikiiɗe ngol yuɓɓini joɗnde to leegal Maɗar.
. Ñalnde 27/7/22 : Lappol ngol dawani Barkewol ɗo ngol yettii toon hedde w11. Ngol salminoyi haakem. Ngol yaɓɓaama ɗoo kadi jaɓɓungal mawngal, ngol yuɓɓinii ɗoon joɗnde mawnde e yeewtere heewnde faayiida.
Ko ɗoo lappol ngol joofiri, ngol dawti ñalnde 28/7/2022 faade Nuwaasoot.
Bookara Aamadu Bah


text:
7
Fii Desal e Sunningol
1 Jooni feƴƴen e ko windanɗon mi kon. No moƴƴani gorko hara o meemaali debbo. 2 Kono non fii reenagol e jinaa, yo mo kala heɓu ɓeyngu, debbo kala heɓa moodi. 3 Gorko on jonnita ɓeyngu mun ko handi kon, debbo on kadi wano non e telen-ma moodi mun. 4 Ko fii debbo on jeyaa ɓandu mun ndun, kono ko moodibbo on, gorko on kadi wano non, o jeyaa ɓandu makko ndun, kono ko ɓeyngu makko jeyi ndu. 5 Wota on salondir, si hinaa e saa'i nanondiral mon, fii no heɓiron saa'i no tororon Alla. Ɓawto ɗun yiitidon, fii wota Ibuliisa foolir on angal waawugol hoore mun. 6 Kono mi wowliraali ɗun wa si ko yamiroore, kono ko ko newnaa. 7 Miɗo yelii yo neɗɗo fow wa'u wa an min, kono mo kala no mari dokkal feerewal, ngal Alla yeɗi ɗun, mo kala e noone goo.
8 Ɓe resaa ɓen non e keynguuɓe ɓen, mi wi'ay no moƴƴani ɓe no ɓe wa'ira wa an min. 9 Kono si ɓe waawataa hoore maɓɓe, ko yo ɓe resu, ko fii ko resugol ɓuri ɓittorgol faale feƴƴituɗo. 10 E telen-ma ƴettindirɓe ɓen non, e hino ko mi wi'ata kon, (hinaa non min yamiri, kono ko Joomiraaɗo on), wota debbo sertu e moodi mun. 11 Si kanko debbo on non o aru e serteede, yo o jooɗo hara o ƴettaaka, maa o moƴƴintinida e moodi makko. Awa kadi wota gorko jonnitu ɓeyngu mun.
12 Fii ɓeya, (ɗunɗoo ko min wowli, hinaa Joomiraaɗo on), si musiɗɗo goo no mari debbo mo gomɗinaa, hara on debbo no yiɗi wondugol e makko, wota o seedu e makko. 13 Si tawii kadi debbo no mari moodibbo mo gomɗinaa, hara on gorko no yiɗi wondude e on debbo, wota o seedu e moodi makko. 14 Ko fii moodibbo mo gomɗinaa ko jeyaaɗo Alla sabu debbo makko gomɗinɗo on, debbo mo gomɗinaa on kadi ko jeyaaɗo Alla sabu moodibbo makko gomɗinɗo on. Si hinaa ɗun, ɓiɓɓe mon ɓen wonay woɗɗondirɓe e Alla, e hara-le wurin ko ɓe ɓadondirɓe e Alla. 15 Si tawii mo gomɗinaa on no catii e seedugol, yo gomɗinɗo on newnan mo ɗun. Ko fii hay huunde waɗɗaaki musiɗɗo gomɗinɗo e ɗun, Alla ko noddiri en ko wuurugol e nder ɓuttu. 16 E hoore ɗun, ko honno debbo andirta si o danday moodi makko? Maa si gorko danday ɓeyngu mun?
17 Ko woni tun, yo mo kala jokkir no Joomiraaɗo on waɗirani ɗun non, e noone noddaandu ndu o heɓiri Alla ndun. Ko nii mi yamiriri e nder *mofte ɗen fow. 18 On mo noddeede mun tawi sunninaama, yo o wonir no o sunniniraa non. On mo noddeede mun tawi sunninaaka, wota o eto sunnineede. 19 Sunninegol* ngol wonaa huunde, angal sunninegol kadi wonaa huunde, kono ko ɗoftagol yamirooje Alla ɗen woni goɗɗun. 20 Yo mo kala wonir no wonirnoo non fewndo o noddaa. 21 Si tawii fewndo noddaɗaa ko a jiyaaɗo, wota a aanu, kono si tawii hiɗa waawi rinɗude, haray eto. 22 Ko fii jiyaaɗo mo Joomiraaɗo on noddi, haray o wonii mo Joomiraaɗo on rinɗini. Ko wano non kadi, dimo mo Joomiraaɗo on noddi, haray o wonii jiyaaɗo *Almasiihu on. 23 Awa on sottiraama coggu sattungu, wota on wontu maccuɓe yimɓe ɓen. 24 Yo mo kala, yo musiɓɓe, woniran Alla noone no wonirnoo non wa fewndo ko o noddaa.
25 E telen-ma ɓe ƴettaali ƴettaaka ɓen, wonaa yamiroore Joomiraaɗo on mi hendii. Kono ko fewjoore an nden mi woni on jonnude, wa neɗɗo sella-findeejo sabu yurmeende Joomiraaɗo on. 26 E hino ko mi miijii no moƴƴi kon, sabu satteendeeji fewndiiɗi ɗin: no moƴƴani neɗɗo ka o wonira no o woniri non. 27 Si hiɗa tiggunoo, wota a ɗaɓɓu seedigal. Si a tiggaa, wota a ɗaɓɓu tiggugol. 28 Kono, si a resii, haray a waɗaali junuubu. Si jiwo kadi resaama, haray o waɗaali junuubu. Kono non yimɓe resindirɓe ɓen fottay e tampereeji, mi faalaa on dandude ɗi.
29 E hino ko mi wi'ata kon, yo musiɓɓe an: saa'i on ko raɓɓiɗuɗo. Jooni, on mo no mari suddiiɗo, yo wa'u wa mo alaa. 30 Ɓen wonɓe wullude, yo wa'u wa si ɓe alaano wullude. Ɓen wonɓe kadi weltaade, yo wa'u kadi wa si ɓe alaano weltaade. Soodooɓe ɓen kadi, yo wa'u wa si ɓe maraano, 31 e ɓen wonɓe huutorde oo aduna, ka haqiiqa, yo wa'u wa si tawii ɓe alaano huutorde. Ko fii mbaadi oo aduna feƴƴay.
32 E hin-le mi faalaaka yo on wondu e annde. On mo tiggaali, ko fii haajuuji Joomiraaɗo on hittini, no o weltinira Joomiraaɗo on. 33 On resuɗo non, ko fii haajuuji aduna hittini, no o weltinira ɓeyngu makko. 34 Haray himo senditii. Wano non, debbo mo resaaka maa jiwo, ko fii Joomiraaɗo on hittini, fii no o laatora laaɓuɗo ka ɓandu e ka ruuhu. Debbo resaaɗo on non ko fii haajuuji oo aduna hittini, no o weltinira moodi makko. 35 Ko nafa mon mi wowliri ɗun, hinaa fii faaɗinangol on, kono ko fii addugol on e ko haani kon e ko laaɓi kon, e no humoron e Joomiraaɗo on, hara on dillaali.
36 On mo no tanƴinii ko lo'uɗo e fee jiwo mo o ƴami, feƴƴuɗo duuɓi kellefuyee, o tawi ƴettindirgol e makko no moƴƴi, yo o waɗu ko o faalaa kon, haray o waɗaali junuubu si ɓe resindirii. 37 Kono on anniyiiɗo ka ɓernde mun haa tabiti wonde o tiggataa on jiwo, hara ko e yiɗi makko kanko tigi, e hoore himo wawti faaleeji makko, haray o waɗii ko moƴƴi. 38 Awa ko nii woniri: on tigguɗo jiwo mo o ƴami on, haray o waɗii ko moƴƴi, on mo tiggaali jiwo mo o ƴamaynoo on kadi, ɓurtu moƴƴinde.
39 Debbo no humondiri e moodi mun fannin moodi makko no wuuri. Kono si gorko on maayii, haray no newanii mo reseede ka o faalaa woo, ko woni tun, ko yo taw ko no yaadiri e faale Joomiraaɗo on. 40 E miijo an, ka o ɓurata hettaade, ko si o wonirii wano o woniri non, ɓay min kadi miɗo tanƴinii Ruuhu Allaahu on no e an.


text:
Dukooji e ko yowitii e hol ko foti wonde identitee leydi Muritani, ko duko fuɗɗiingo gila he kebungal jeytaare Muritani ndimaagu mum dawrugol. Mbele Muraitani so rimɗii foti ñaantoraade ko wutte mum capataagu,ɗuum firti wonde leydi safalɓe gila to pinal haa e ɗemngal e kala maandeeji (symboles) mum? Walla Muritani foti ko faarnoraade wonde leydi leñɗi keewɗi, pine, e ɗemɗe keewɗe ceertuɗe?
jokku taro
Like this:
Like Loading...
Aadee he ƴellitagol Pinal e Ganndal
Sabu men finde tan kawruɗen he yonta mbaylaandi e karallaagal mum toowngal kanum e pine mum ƴellitiide saabii, eɗen njejjita laaɓndaade koye men hol jolɗe ɗe aadee taƴi haa waawi yettaade ɗo o woni hannde ɗoo to bannge pinal e neɗɗaagal. Kono so en ndurnii miijooji men hayso ko seeɗa tan, maa en njiy wonnde neɗɗo, nde o ari he dow leydi ndee hay-huunde o addoraani. Ko o foppoldu ɓoldu, hay ko o suurdi terɗe makko ko kanko faggitanii ɗum hoore makko.
Jokku Taro
Like this:
Like Loading...
Ardo e Dieyla ko gooto e magooji Pulaar mo jaltugol mum addi welkeende mawnde he nder yeeɓiyankooɓe Fulɓe. Nde tawnoo yimɓe ɓee ene njoortinoo he mago ngoo wonde mago yuɓɓungo kadi heewngo kesam-hesaagu. Sabaabu gadano o ene waawi ko ngam yiynoode heen Saydu Bah mo 2STV, ko neɗɗo mo yeeɓiyankooɓe fulɓe nganndi kadi njaɓani ɗum he fanniyankaagal mum.
Jokku taro
Like this:
Like Loading...
Luumo defte rewɓe ngo ndakaaru (Salon du livre Feminin de Dakar) taggii wejo mum hanki, caggal balɗe tati, ñalnde 5,6, e 7 Duujal, to Hotel de Ville mo Ndakaaru. Fayndare ngooɗoo luumo wonno ko wallude rewɓe winndiyankooɓe mbele ene mbaawa saaktude golle mum en haa ɓura anndeede e tineede, kono kadi e teeŋtinde no ballifanɗe maɓɓe mballiri e hare maɓɓe ngam yooltude jojjanɗe maɓɓe.
Jokku Taro
Like this:
Like Loading...
Caggal defte makko Binndanɗe Hiisankooje (2016) e Gannde Hiisiwe (2019) Dr Muhammadu Faalil Sih yaltinii deftere mum tatiɓere he Hiisiwal (mathématiques). Ñoggannde Silo Hiisiwo, ko noon woni tiitoonde deftere ndee, yowitii ko he hiisa caltiwa e kiɓɓiwa, so en ndeftii he konngol Ceerno Bookara Aamadu Bah, binnduɗo ngardiindi deftere nde o. Ko ɗum fannu toowɗo he nder hiisiwal janngateeɗo he duɗe jaaɓihaaɗtirde.
Jokku Taro
Like this:
Like Loading...
Ko ñalnde Talaata 12/04/2022 Abdulay Ali Malal Jallo, gardiiɗo Radio Tele Fulɓe naati ñiiɓirde CNRA yuɓɓo laamuyankeewu halfinaango rokkirde siññaaluuji Tele e reende kuule mum en he nder Senegaal. Omo wonndi e sate mawɗo mo ene jeyaa heen jooma-suudu makko, Raabi Seydi, golloowo kadi he RTF, wonndude e musiɗɗo makko Ibraahima Kebe, jaayndiyanke RTF.
Jokku Taro
Like this:
Like Loading...


text:
Tabitaagu ɗemngal pulaar ko tabitde tabitin’de haalirde ɗemngal ko wonaa kanum tan : haalirde ɗemngal pulaar ndenndaangal ngoƳaaji adunaaji nguuraaɗi – guureteeɗi ɗi, ɗemngal ngal waasa suraade tan e rentin’de denndal mum ina jangtitoo hoyre mum, ɗuum ko dogdu e dowu lefol ( tappi ) jirlotoongol.
Ɗemngal pulaar so rentinii ndenndal mum yo aduna o fof yiyto heen hoyre mum haa teeŋti e leyɗe ɗemngal ngal jeyaa ɗe, yo annduɓe ɗemngal ngl njaltin gannde aduna ɗee kaalira ɗum ɗemngal gannde ɗee nanee e ɗemngal ngal paamee e maggal, ɗemngal pulaar wonta ɗemngal gannde e ňeňe e karalle.
Kadi aduna o faama jaɓa ko ɗemngal pulaar addi soomi jiidigal leyɗe afrik keewɗe, ngati ɗemngal fof ngal aduna o tawi ina e leyɗe keewɗe ina tagorii noon ina anndaa ko ngaal ɗemngal jiidini ( jeydini ) ɗeen leyɗe, ɗuum alaa jeddi.
Ɗemngal pulaar ko kanum jiidini ko heewi e leyɗe afrik, capaaɗo boɗeejo nani muritani, mbele oon capaato ina burkina faso – mbele moosinke mo burkina faso o ina woodi e leydi muritani ? Ko pullo woni muritaninaajo woni kadi burkina fasonaajo, waɗde ko oon pullo jiidini ɗeen leyɗe 2.
Soninke e pullo wonɓe murirani ngoni senegaal e gammbi ɓee ko ɓeen njiidini leyɗe ɗeen, ndeen daňoore walla daňnnde noon ko pulaar ɓuri daňde ɗum e afrik men oo.
Tabital pulaagu ina foti yiytude pewje e peeje no ɗemngal pulaar wontiri ɗemngal fof en, ngal waasa nanngireede ɗemngal pullo tan, leydi fof ngal wonta ɗoon ɗemngal leydiwal pullo oo wona neɗɗo leydi ndi waasa won’de neɗɗo leňol tan, leydi fof na noddiree leňol ngol ellee capaaɗo gooto naati wuro fulɓe noddirtee tan ko » CAPAATO » heeeeh !


text:
Home -- Fulfulde -- Perform a PLAY -- 055 (Innocent in jail 3)
55. Fii no mo bonnaa hay huunde sokiraa 3
Baafal kaso ngon ombaama. Aynuɗo kason ngon ombii baafal nggal, o yiltike. Hari Yuusufu no jooɗii ka nder kaso. O bonnaa! Ko ko moýýi o waɗi, sabu ɗun, himo jooɗii ka nder kaso. Hara hiɗa waawi faamude ɗun?
Hari Yuusufu no miijoo, miijoo tun.
(gimol doy doy fewndo ko o miijotoo)
Ka hakkile makko, o yi’i musiååe makko åen. Waɗii nii duuåi buy, hari o yeeyiraama wa maccuɗo åee njulaaåe, åen naåori mo Misira. Ko åe añirnoo mo ko åay Yuusufu wi’i wonde Alla wattay mo lanɗo mawɗo.
E ndii leydi ka cuuɗi nanduɗi e njobbooru darnaa e ka Fir’awna, oo wi’eteeɗo Fuuti-Faara sooditi mo, watti mo maccuɗo. Hari Yuusufu no gollude fota golle makko ɗen. Gollanoowo Fir’awna on ŋalɗi; hari haa hannde, o heåaali gollowoo moýýirɗo wa makko. Kala ko Yuusufu jokki, o heåay kuttu. Haa hannde o woopiraaka ka golle. Hiɗon anndi gunndoo makko on. Hara mi yeetoto ma gunndoo on? Alla no wonndi e makko e himo wallitaade mo.
Fuuti-Faara halfini mo suudu makko ndun fow e ngeseele ɗen fow. Tawi Yuusufu ko holniiɗo e labaaɗo. Sonnaajo Fuuti-Faara on yiɗi mo, o faalaa waalidude e makko.
Hara ɗun no feewi? E hino ko sariya Alla on wi’i kon : Wota a jeenu. Sariya on no woodi haa hannde wano o woodirnoo non e saa’iiji feýýuɗi ɗin. Yuusufu heɗii Alla, o jaåaali waɗude faale sonnaajo Fuuti-Faara on.
Ñannde goo, sonnaajo Fuuti-Faara on etii no o ndarndora mo kadi ɗimmun.
Ko honɗun wonɗaa e waɗude nde goɗɗo faalaa waɗingol ma ko boni? Jokku misal Yuusufu ngal : o dogi junuubu on. On sonnaajo jogitorii mo dolokke makko on, kono Yuusufu fuutii, accidi mo e dolokke on ka juuɗe makko, o dogi, o yalti ka yaasi. O suåii ronkugol waɗidude e sonnaajo lanɗo makko on junuubu. Kono hari himo jiåii, himo miijaade ko honno o yiitidirta e Yuusufu.
Åay moodibbo makko on artii golle, o yeetii mo wondema Yuusufu naatii ka nder suudu makko, o etii pooɗugol mo, ɗayna. Åay o sonkii, o dogi, o accidi mo e dolokke makko on. Ko seedee makko on nii.
Fuuti-Faara hoolii ɗen penaale, o monani fota Yuusufu. O soki mo kisan.
Kono hari Alla no wondi e Yuusufu ka kaso ton kadi, ko ɗun si oo taariika hinaa ɗoo hatti : soono kala Alla no joganii Yuusufu eååooje, hay si tawii o waawataano faamude ɗun fewndo ontuma.
En yi’oyay ko feýýi kon ka taariika aroyoowo.
Yewtooåe : Fillitotooɗo
© Copyright : CEF Allemagne


text:
Darnde rewɓe e fannu demal [Oo taskaram ko fillitaaɗo]
Saakitaama ñannde :
Tedduɓe keɗiiɓe RFI Fulfulde, on jaaraama, bismilla mon e yewtere Dinngiral Rewɓe dow RFI Fulfulde.E nga’al toɓɓeere yewtere ndee ina kaala ko faati e rewɓe gollooɓe e demal. Ko hoɗum woni darnde maɓɓe e ndema ? Ko tiiɗɗallaaji honɗi ɓe heɓata e ngal gollal.E ley taskaram kaa, eɗen ngonndi e Faatu Kande golloowo e baŋŋe demal jeeyaɗo e diiwal Seeju Senegaal. Dada Amadu BAH yo Malinaajo tawaaɗo e rewɓe yiɗuɓe gollude ngam heɓude ndimu e ɓamtaare mum.Koɗo men hannde e yewtere ndee yo Abdulaay JALLO wiɗtotonoowo suudu wiɗto e demal Timmbi Madiina Gine.E taskaram men ngaroowo en kaalan ko faati e rewɓe doolaaɓe. Hol ceɗeele ɓe ngonndi, e holko renndo ngoo haani waɗude ngam wallude ɓee rewɓe ? On jaaraama e heɗaade oo Taskaran, men okkii ahdi e yonntere warore.


text:
Ñalnde Finaatawaa Fulɓe Winndere to Gambia Koolol 8 Waɗaama
Ñalnde 26 Bowte (decembre) 2020, Fulɓe Adunaaru ndentoyii to Basse, leydi Gambia, ngam mawnin’de pinal e finaatawa Fulɓe. Ko ngol ɗoo woni koolol jeetati, gila ɓe puɗɗi yuɓɓin’de ɗiin-ɗoon ñalɗi. Bakkorde koolol ngol hikka ko “Ndaroɗen Ndannden Pulaagu”. Eɓɓo Ñalawma Finaataa Fulɓe Winndere ( International Fulɓe Cultural Festival Day) fuɗɗii ko he potital sukaaɓe Fulɓe he nder facebook, caggal jeewte e gostondiral hakkillaaji he ko yowtii he wuurnude ɗemngal Pulaar e pinal Fulɓe ɓe cosi (cinci) ɗerewol facebook, Fulbe Africa, ko he ɗuum yuɓɓin’de o ñalawma jibinaa.Jokku Taro


text:
Home -- Fulfulde -- Perform a PLAY -- 105 (The sign on the door 5)
105. Fii maande nden ka kippe 5
Ka walluhaa, kamiyonwal egginayngal ngal darii ka yeeso suudu.
Suka : "Neene, hiåe arude."
Neeniraawo on : "Hara hiɗaa waawi rondaade suudu sondu ndun."
Suka : "Howie, hara a nanii - hiɗen eggude (hito ko sondu ndun yimata kon) hara hiɗa weltii? Miɗo jiñi haa feýýiti keerol!"
Mokobaaåe åen hari no jokki golleeji heewuɗi.
Ko honno wonirnoo e on saa’a si tawii ko åeynguure wootere woni e eggude, kono ko jaama fow?
Hari neeåi gila ko åe faalaa eggugol Misira, åe yalta e nder njaggu Fir’awna ngun. Kono Fir’awna newnaali accitugol åe åe yaha. Åe gollayno ko satti. Jemma e ñalorma, åe torii Alla faabo e nder annde maååe nden. Alla waɗii kaawakeeji ɗuuɗuɗi, kono åernde Fir’awna nden lutti yoorude. Alla fillitanii annabi Muusaa golle makko ɗen.
Hawa Alla kan : "Muusaa, yahu ka Fir’awna. E on jemma ɗon, mi hewtay e nder leydi Misira ndin, mi hawra e kala dikkuru e nder Misira, e nder åeynguure kala, afo kala maayay."
Kiikiiɗe, suka Israa’iilayankeejo on no ndaara ko ben makko en layyotoo kon baalun kun.
Yaasuwa : "Baaben, ko fii honɗun waranton 'baalun kun?"
Baabaajo : "Yaasuwa, ko fii no waawiren wuurude. Ko yiɗi Alla non."
Baabaajo on ýetti ýiiýan seeɗa, o waɗi ka kippe ɗiɗi baafal ngal. Nano, ñaamo e ka dow.
Baabaajo : "Ko ýiiýan ɗan woni maande. Alla yawtoyay suudu mon ndun e on kiikiiɗe, e si o yi’ii ýiiýan ɗan, o hisinay on."
Yaasuwa : "Alaa ko mi waawani baalun kun, kono kun danday ngurndan an ɗan."
Galle Israa’iilayankeejo kala waɗi ýiiýan ka kippe ɗiɗi baafal ngal.
Baabaajo : "Yaasuwa, naatu non jooni, jemminii. Åornoɗaa. Hiɗen haani jebbilaade."
Åe ñaama hara hiåe darii. Tummbere jemma, åe nanoyay sowru. E nder galle kala ka Misirayankooåe åen dikkuru ndun maayay.
Fir’awna : "Yaltee tinna Misira no åuriri e yaawude woo. Yaltidon e kala ko jeyɗon. Fokkitee jooni!"
Åuri miliyon yimåe, woråe e rewåe e fayåe iwuno Misira e on jemma ɗon.
Yaasuwa hisinaa. Ben makko jogitorii mo junngo ngon. Maande ýiiýan baalun kun ka kippe baafaal ngal woni ko dandi wonkiiji maååe ɗin.
Alla no faalaa dandude. Ko ngurndan ɗan woni ko o faalaa, wonaa mayde nden.
Iisaa Joomiraaɗo on barminaa-ma ka hoore leggal altindiraangal, onsay o maayi. Ko ýiiýan makko ɗan wonunoo maande fii ko Alla faalaa kon dandugol on mayde poomayankeere nden. Ko ɗun annabi Iisaa maakani ɗun ɗoo : "Kala gomðinðo lan wuuray, hay si o maayii non" (Yuuhanna 11 : 25).
Yewtooåe : Fillitotooɗo, gorko, neene, hawa Alla kan, Yaasuwa, baaba, Fir’awna
© Copyright : CEF Allemagne


text:
On Salminaama Banndiraaɓe, yewtere men nde
hannde men ngondi e musiɗɗo men. Giɗo men.
Giɗo Pulaaku. Walloowo Pulaaku, wiyateeɗo Dr
Muhammad Ahmad Bose (Dr M B Ahmad)
hooreejo mawɗo kakkilanooɓe hakkunde leydi e
leydi (Director Nigerian National Boundary
Commission ) mo leydi Nijeriya (Nigeria) fof
(fuu), yewtere men nde o wii oɗo nyaago leñol
men fof Duwaawu kala so (to) Pullo woni fof e
Adunaaru ndu fof (fuu), oɗo fooɗa hakkille
Banndiraaɓe dow ɗemngal men woni kala Pullo e
Pullo fof haani gollira Pulaar(Fulfulde). o wii no
haani sa winndan ɓataake (message) yaago so
(to) Pullo winndira ɗemngal fulfulde/Pulaar.
Nden mbolwanen(kalanen) ɓiɓɓe men ɗemngal
men sabu kon mawnida e ɗemngal men. O wii so
(to) en waɗii non en keɓan yaarude yeeso e nder
Aduna fof (fuu), nden Dr Muhammad Ahmad
Bosse (Dr M B Ahmad okki en kubaaru tigi
maako e so (to) janngi e. Teddungal ngal o jogii
e ndi leydi men ndi Niijeriya (Nigeria) ngam
nanugo no yewtere nden wonirii tokkeemen
yaago hollirde amen nde youtube ngam ndaranon
Gite moon nananon noppi moon nde’e yewtere
welnde, Incha Alla wiidiyo dum no ɗon ara
(wara) ngam non piɗɗe noppi moon ngam
yewtere nde’e welnde.
(Adam Gettado)


text:
Hay so tawii eɗen nganndi ko kesi men kaɗi kiiɗɗi men haaleede; mballitoro-ɗen muñal; njubben he kiiɗɗi ɗii seeɗa. He binnditaagol ganndiraangol ranvec; he hitaande 1998; njeyanoo-mi ko he winndittonooɓe to Nuwaadibu. Ina jeyaa e ko ɓur-mi teskaade he ko haalaa nde min kebletee:
1. so neɗɗo ina jogii kaayitaaji mum; winndu ko taw-ɗaa heen ko, so tawii o alaa; yo o haal, aɗa winnda.
2- So a welaama mbinndaa he aarabeere, so a welaama mbindaa he Farayseere.
3- winnditaade ko leggal ! Kala caliiɗo; ar ndokke-ɗaa garde, yahda e maa; o tonngee haa o ɓiica, o winnditee; tawo alaa ko o waawi heen!
Ko ɗuum min mbiyaa nde min njooɗodii e halfinaaɓe etaa siwil toon, wondude e kalfinaaɗo diiwaan oo (Waali). Oon woni kalfinaaɗo hannde geɗe nder leydi, tawi omo fektaa, o suwaa yahde.
Nde yahi haa ñalnde 15/09/1998 (caggal balɗe sappo he joy deggondirɗe, gila puɗal haa mutal); kalfinaaɗo etaa siwil o, jiiloowo golle oo (Coordinateur) noddi mi, wiyi mi :
– Aan kam, ko mbaɗ-ɗaa koo noon ?
– A winnditiima jibinaaɗo Kawlak, a fotaano….. nhan ? Won ɓe mbinndu-ɗaa he ɗemngal nasraan en, aah ….!; ko….! min mbaawaa huutoraade ma, min…. min njowii ma !
O jaɓaani hay daraade woto o nande haala am!
Ko ɗoo, paam-mi wonde, won ceppule keewɗe ceppinaa ɗo mi tawaaka, mi haalanaaka, nde tawnoo ko miin gooto wonnoo ɓaleejo jeyanooɗo heen, he nder diiwaan oo no diidorii. Ndeke, ko haalaa hee, majje ko teskaa, kono wanaa ko haalaa ko he heblo ngo.
Miɗa siftora, gorko gooto capaato, ariino e amen, omo jogii dantitee makko Muritani he junngo, o wiyi min : miɗa waawi winnditaade? Aha ! Ko mi Saharaanaajo noon !
Min ndañanaani ɗum jaabowol laaɓngol, nde min lamndii mawɗo oo, ko ɗum o wiyi : “ko o woni koo, wanaa haaju mon, mbinnditee mo he kaayitaaji makko.
Ndeen mi yowaama, njah-mi to cukko kalfinaaɗo diiwaan, toppitiiɗo njuɓɓudi (chargé des affaires administratives) mo geɗe ɗe ngoni he les njiimaandi mum oo (gorkaajo Soh), tawde ko banndi am, mbele Alla o haala heen, walla nii; o hollita wonde ko waɗaa ko welaani mo, hay sinno o haalaani. Nde njettii-mi; taw-mi ko ko fewjidaa! Mbiymoo-mi : « waɗde tawde ko noon, yoɓam warñeende am, mi yaha! o wiyi mi : « yah haa…. » ; ngartu-mi; o refti ɗo o rewnoo, ngartu-mi, o refti heen. Njah-mi to kalfinaaɗo diiwaan oo, (lomtiiɗo jahɗo o); kaalan mi ɗum. Hono hojom gorkaajo o yoɓi mi.
Mi nanii caggal am, hade binnditaagol ngol gasde; ɓe mbaɗtiino naamnaade ɓaleeɓe ɓe kaayitaaji taaniraaɓe mum en! Woon he maɓɓe cuwaa winnditaade tawo.
He kuuɓal; teskaama wonde, ko heewi he kaayitaaji ɗii; no mbinndiraa nii, feewaani.
Ɓaleeɓe jogiiɓe caɗeele kaayitaaji ɓee; ko be pecce tati:
1- Binndol ngol sellaani, sabi wiinnduɓe ɓee mbaawaa ;
2-Binndol ngol moƴƴaani, sabi winnduɓe ɓee njiɗaa moƴƴinde; mbele maa joom mum dañ heen caɗeele ;
3- Ronkuɓe winnditaade, sabi naamneede ko ɓuri ganndal mum en.
Woon biyɗo : waɗaa he dentitee am; njibinaa mi ko 18×× !
Ɗuum ko ranvec wonnoo, yawtii, gasii. Pellitte ƴettaama wonde dantiteeji ɗii, nguurndam mum en gasii. Hannde, Muritaninaaɓe njogii ko dantiteeji ɗi moƴƴaani, haa teeŋti noon to caggal leydi. Ko ɗum waɗi, Senegaal wiyde kala Muritaninaajo mo ina naata he mum, yoɓata ko ko mo alaa kaayitaaji yoɓata koo (ujunere mbuuɗu seefaa = 3000 ugiyya). Sabi ko woodaani, e ko moƴƴaani, ko gootum!
Ngolɗoo noon, woni roofti, nde wonnoo ko ko suuɗaa. Ko ɗuum waɗi ngol teskeede wonde ɓurngol bonde he ko Muritani yuɓɓinannoo gila diidaa. Etee ko waɗaa heen ko e kaalis; Alla e heewde, so aɗa jannga ɗum ko maa miijo-ɗaa seeɗa :13 000 000 000 (sappo e tati miliyaar ugiyya).
Woon baɗɗo he ngol ɗo binnditaagol kesol hiiso tokooso, hono ni:
Winndotoo he nder ñalawma ko hedde 40 aadee. Perfektiraaji Nuwaasoot jeenay ɗi so ndentii; mbinnditta ko 40×9= 360 aadee he ñalawma, woni 10 800 he lewru. ngam winnditde ko ina abboo he miliyoŋ aadee gonɗo he laamorgo ngo. Maa ɓe mbaɗ 92 lewru; (hawrata ko duuɓi jeeɗiɗi e feccere, so tawii ñalɗi ɗii nani heen, so tawii noon eɓe pooftoo heen, maa ɓe mbaɗ hedde 11 ndunngu!
Kono noon gasaani, ngam ɓe mbaawa waɗde ko kaal-ɗen ko; maa rewɓe jibinooɓe ɓe ndartoo pada ɓe!
Ɗo departama Kayhaydi ɗoo, won tampuɓe heen no feewi, maa mbiyaa ɓe ngalaa heen hakke. Ɓe ngari tan ko ñaagaade. Woon he maɓɓe mbaaloyat to winndittee too; ɓe ndokkira inɗe maɓɓe, ɓe ngarta janngo he mum, ɓe nduttoo, ɓe keɓa tonngooɗe maɓɓe, nde ɓe mbaawa fadde. Mi heɓii yeewtitde e jahnooɗo toon, o wiyi mi : Nde ngar-mi haa njetti-mi, ko fotnoo waɗeede kala, waɗaa, gooto e maɓɓe limti koreeji am, haa njenanaa-mi miɗa anndaa, haa heddii miɗa feewndanee mi rokkee; ɓe mbiyi mi “goomu o wiyi heɓtinaani ma” !
Departama oo e njaajeendi mum e gure mum, e lobbuɗi mum, kala mo goomu oo heɓtinaani, winndotaako. Ko ɗuum dey woni gaay! ina waawi kadi tawo woon ɗo ɓuri ɗoo bonde.
Ɗum jaraani tampande hono nii, jaraani heñanaade, fof maa heƴ heen, gasaani jooni. Kala to mbaaw-ɗaa yahde, so a artii, ma a tawtu ɗoo, jeytaare ma laaɓnde cer, hay gooto waawaa ma ɗum haɗ. Kono kadi; ñoraade haa binnditaagol reftinee laawol, ɓuri ƴagginaade haa kam tan winndoo.
Usmaan Caw


text:
Kala bone baɗɗe, so jam maa ina yalta heen, yo ɗe ñallu mbaala !
Haa hannde Mbiruuji ko ko ndikkondiri, lammba ko ko daɗɗi, gollotooɓe SNIM ina njokki geddere liggey. Ko goonga geɗal laamu ɓuri heewde, kono firtaani ko SNIM yeñtini fof ko laamu jeyi haa ko ina ronka huuɓnude aadi mum e gollotooɓe.
Eɗen ciftora tuma nde Heyyin halfinanoo ngardiigu SNIM, laamɗo leydi e oon sahaa naamndinooma yo o faabo AWO. O holliti tan ko SNIM wonaa “gertogel ngel ɓoccooɗe kaŋŋe”, ngel laamu huutortoo e kala sahaa. Mawɗo leydi ittaani ngardiigu makko.
Majjere ina hela suudu teddundu, ganndal ina mahtoo huɓeere nde alaa ɓale.
Adinooɓe ardaade SNIM ndonnaani Mohammed Abdallaahi wul Wudaa ndee borjeende. Duuɓi 45 jahduɗi e pinal njeñu, mbaawka, karallaagal, kam e ɓooyal SNIM sompude araaraay hurum, kisal e ɓamtaare, nani bonnee, tawi curo alaa, kajo woodaa. Ardinooɓe SNIM, ɓeen jaambareeɓe, heewnooɓe ganndal, anndunooɓe kala gollal ko hurum e fotde foti teeŋtinireede njahii, kono ɗaldii Muritani e sosiyetee keewɗo faayiida, keewɗo semmbe, tammbiiɗo ngooroondi ɓamtaare kam e ƴellitaare ndenndaandi men.
Ina teskaa, tuggi 2010 haa 2014 ko kitaale baɗɗe faayiida sanne, sabu toowgol njaru oogaandi e nder winndere ndee no diidorinoo. Sosiyeteeji oogo mawɗi, ko wayi no BHP Billiton Ostraali, Vale do Rio Doc, Rio Tintoo kuutorii pawnaari mum en ko e wallitde, wellitde e weltinde gollotooɓe, hesɗitinde heen kaɓirɗe gollorɗe, heblude haralleeɓe liggotooɓe, comii heen, fof ko ngam tabital duumingal e ɓamtaare yuɓɓunde gollorde e gollotooɓe mum en.
Sosiyetee SNIM e hoore mum dañii ngeen fartaŋŋe sabu pawnaari mum tolnii e oon sahaa ko e miliyaaruuji 5 dolaar tawi faandaare ndee wonnoo ko miliyaaruuji 2 dolaar. E dow yamiroore laamu mbaɗngu ɓesnge ngee ko nge mum, siifi yo teemedere (100) miliyoŋ dolaar yaltine soodee laaɗe diwooje ngenndi Muritani, toppitoo heen heblo haralleeɓe, kaɓirɗe kam e kuutorɗe jahdooje heen. Haaɗaani ɗoon sabu ɓe ciifi kadi yoo sappo e jeegom (16) miliyaar uggiya yaltine ngam jokkitde boowal laaɗe diwooje mo Najah Major Works mo Ahmed Saalek Saharaawiy halfinanoo, ñaami kaalis haa laaɓi, golle ndarii, tawi alaa kaaloowo. So en mbaɗtii heen gardiiɗo SNIM ko sosiyetee oo jogii geɗe mum fof, gila e ñaamdu, yardu, koltu, nehdi sukaaɓe caggal leydi, e ko ɓuri hulɓinaade wiyeede njoɓdi makko lewru tolnii ko e 7 750 000 mbuuɗu (miliyoŋaaji jeeɗiɗi e teemedde jeeɗiɗi e capanɗe joy ujunere ugiyya).
Mbiɗo goongɗini sinno 10% (sappoɓal) e ndii pawnaari hokkanooma liggotooɓe ina waawnoo ndee wolde waasa woodde.
Rewindtooɓe, joom en ganndal en paamiino SNIM rewaani laawol, haa addi leeltugol keɓal seedanfaagal Iso 14001.
Alaa ko waawaa e baaba muuɗoowo leydi
Wulaango jamma accidtaake gooto, gollotooɓe Nuwaadibu, ndeen paamii kaa ngonka barkinaani, torii laabi limtinɗi jooɗodaade e ardiiɓe SNIM, ndonki, ɓe njoɗɗini reentino yowre golle, ñalaaɗe 25, 26, e 27 lewru feebariyee 2015 tawi ko waktuuji 2 ñalawma kala. So tawii ɓe keɓaani sago maɓɓe ko ɓe geddooɓe golle haa laaɓa ñalnde 02-03-2015, ɓe tawta ɓe Suwoyraat.
Waali mo Daklet Nuwaadibu Mohammed Faal wul Ahmed Yuraa noddi yonaaɓe gollotooɓe (delegeeji) kam e kalfinaaɗo kattanɗe neɗɗiije (Directeur des RessourcesHumaines “DRH”) hono Bah wul Shumaad batu patamlamu. Nanondiral waɗi e dow toɓɓe tati, ngam udditde kaaldigal hakkunde SNIM e delegeeji Suwoyraat.
– Teddinirde daɗɗugol joɗnde delegeeji Suwoyraat ñalnde talaata 03-03-2015, waktu 11ɓo;
– Udditde kaaldigal kakkunde SNIM e delegeeji Suwoyraat ñalnde alkamiisa 05-03-15 waktu 10ɓo;
– Nuldude e yuɓɓinde joɗnde ngam haaltidde e delegeeji liggotooɓe Suwoyraat.
Caggal ciifondiral ngal, ɓooytaani delegeeji Nuwaadibu kollitaa wonde nanondiral ngal firtiima. Ndee ooñaare, e wasre addani Nuwaadibu geddude golle haa laaɓi ñalnde talaata 03-03- 2015.
Kalfinaaɗo kumpital SNIM ina lutti wiyde haa hannde SNIM ina jokki huuɓnude aadi mum e tabitinde fayndaare mum. Kono won ko faamotaako.
Feere lori, naat, mi takko maa
Jaagorgal kalfinaangal petroŋ, jakawe kam e oogo, hono Ahmed Saalem wul Beshiir, e kalfinaaɗo ngardiigu SNIM hono Muhammed Abdallaahi wul Wudaa, njuɓɓinii lappol fayde Nuwaadibu e Suwoyraat ngam yettinde nelal, nelal ngal jaabetaake. E jonɗe maɓɓe ko ɗum ɓe kaali : “ɓamtee liggey nde kaaldigal wooda walla njokke joɗnde SNIM udda”. Eskey ko ɗum woni haala mawɗo buduru ? Mate ɓe paamaani maaytere (mboofu) SNIM, ko maayde wuro Suwoyraat kam e gure koɗɗe e laawol laana njoordi Suwoyraat haa Nuwaadibu ? Ko maaygol faggudu leydi Muritani, ko uddugol caltiri (filiales) SNIM no ndiidorinoo, ndeke ko maaygol e eggere kisal e nder leydi ndii no woorunoo ? Maa mbiyaa nguurndam jibinande leydi Muritani ko e juuɗe yimɓe ɗiɗo tan woni. Mbele ɓe paamaani so SNIM yeeytaama, wontata ko ɓesnge wofiinge, wofiniinge arani. Mbele coodtoowo ngeen ɓesnge, ina jaɓa roondaade eɓɓaaɗe leydi no woorunoo ? Mbele ardataa ustude, e ɓeydude ɗaɓɓooɓe no nguurdi ? Yo Allah faabo.
So heege warii joom galle, feere feppi bona
Hannde, e Suwoyraat bankeeji, bitikaaji, fitiram golle en fof paayii sabu alaa ko woodi. Ko goonga Saharaa ina jogii geɗal kimmungal to bannge nguura e nder wuro Suwoyraat, kono kadi ko heewi ina ummortonoo e laawol laana njoordi. Waasde ngol woodde, ko firtaare, sabu ko coodgu kiisngu lomata.
En nanii ina wiyee sosiyetee mo Wul Baaya, Meer wuro Suwoyraat toppitinooɗo ndeenka fuɗɗiima ustude liggotooɓe mum.
Hol to meer wuro woni ? Hol to depitee woni ? Hol to senaatoor woni ? Mbele wonaa ɓe cuɓiranoo ko haa ɓe ndaroo ɓe ndadoo, ɓe njoolta hujjaaji suɓiiɓe ɓe ɓee ? Hannde kam en paamii, soklaani ko eɗen njuutnoo heen, sabu mawɗo ina faama ko haalanaaka.
Ko jalooɓe fowru ɓee ngoni warooɓe ɗum
Ndee hare fuɗɗiima juutde walla mbiyen juutii sanne, etee nde alaa poolgu, ko nde ustaare mawnde wonande keɓal SNIM sabu balɗe 30 wona balɗe tati. Gollorɗe SNIM fof kelii, won heen ndariima, laaɗe ndiyam nani e hawngo mayo ndarii ina padi oogaandi mum en. Etee eɗen nganndi kala ñalawma ko yoɓetee heen koo ina ɓurti doole,sabu tolniima e 16 000 dolaar/ñalawma. Hol daliilu mo ardiiɓe njogii haa tiiɗ-koyaagu e mawnikinaare mum en yettoo ɗoo.
Eɗen ñaagoo geno, nde o newnanta en, mbele joom doole, laamɗo miskineeɓe waasnaaɓe, e joom goonga en hono delegeeji, nde mbaawata jooɗodaade, ɓe kaaltida, ɓe nanondira, mbele jam ina dañee, mo woni kala heɓa fotde mum, e dow goonga e hurum, e nuunɗal e musiɗal, sabu SNIM ko jeyi leydi, mbele ndii ndenndaandi ina hisa, ɗifta, wuurta, dartoo, ɓamtoo, ƴellitoo, yeña, yeñña, yeñtina, mbele muritaninaajo fof ina wuura heen, ñaama, haara haa waɗta ahde, tawa ko e dow goonga, hurum, nuunɗal e nanondiral.
Haamiidu Mammadu Bah, Kalfinaaɗo jaŋde catal Fedde Ɓamtaare Pulaar Suwoyraat


text:
Faransi: konngol hooreejo DGSE caggal nde feeñi maayde Abuu Waliid Al-Sahrawi
Saakitaama ñannde :
Maaynde makko nden, pellet ko kurfere timmunde addanaynde yiilooɓe EIGS caɗeele sabu ɓe taƴitaama e nder ɗii lebbi sakkitiiɗi ɗoo. Ɗum waɗii caggal kuule jokkondirɗe huulanɗe hooreeɓe EIGS, fuɗɗiiɗe gila Kawral Poo.Ɗum wonay sabu lancagol fedde nden. Saɗtanaynde lomtingol hooreeɓe maɓɓe. Caggal ɗiɗaɓo maɓɓe on, Abdel Hakiim Al-Sahrawi, maayɗo ka dabbonde 2021, tataɓo maɓɓe on Abdel Rahmaan Al-Sahrawi ko kanko wonnoo halfinaaɗo alhaali diina njuɓɓundi ndii, re'aaɗo e lewru 7ɓuru 2021.Ko poolgu e ko laatine jokkondirɗe liddu kuliyankaaku. Toonin hooreeɓe ɓen, miɗo faalaa tentinde wonnde ko neeɓaali ko'o, men re'ii cappanɗe hooreeɓe EIGS ɓe wonaa malinaaɓe. Joggaade e kumpite henuɗe.Ko hooreeɓe konu maɓɓe, hakkilanteeɓe maɓɓe, addanayɓe ɓe kaɓirɗe, tawti jooni hooreeɓe taariika maɓɓe fow ittaa e dow boowal hare.


text:
“Ko Alla jeyi en, ko e makko nduttoto-ɗen”. Abuu Mborom Gelaajo ruttiima e joomi men ñalnde 26 mee 2018 hedde tisubaar. O wirnaa ko ñalnde oon kikiiɗe gooto e Nuwaasoot. Sinno leñol fof ina rokkanoo suɓaade yimɓe sappo wuurooɓe haa cay, Abuu Mborom ko heen jeyetenoo. Kono fittaandu kala ko maayooru.
Maayde Abuu Mborom Gelaajo, ko baasal wonande leydi ndii, sibu Abuu Mborom waɗi nguurndam fof ko ina darii mbele leydi Muritani ina wona, rimɗa, yimɓe mum nguura nguurndam moƴƴam.
Ko baasal wonande ɓe o renndunoo yiɗde Muritani gootiɗɗo, ɗo alaa ɗawaaɗo, ɗo nuunɗal tatibi, demokaraasi laatii (wiyetenooɓe demokaraat en) naattuɓe hannde e lannda biyeteeɗo UFP, sabu darnde makko e cuusal makko ceedtinngal e nder kareeli ngootaagu ɓiɓɓe Muritani…
Ko baasal wonande Pulaagu haa teeŋti e Fedde Ɓamtaare Pulaar e Muritani, sibu ko o neɗɗo daraninooɗo ɓamtugol pinal leñol mum. Ko o jimoowo ŋanaa mo hono mum alaa, o wonnoo, gila e jime coñceeje (Gurel amen e njiimaandi koloñaal, Pulaar, Baañaan…) haa e jime haɓtaare (Ay haame am e ndii leydi, Maawiya nawani mi buunaaji, Neene naamnii yenaande ekn).
Baasal wonande jaaynooɓe, daartooɓe, wiɗtooɓe, annduɓe ekn, sibu Abuu ko neɗɗo piiltiiɗo gannde e jokkondire renndo. Seede mum ko seedanteeje garooje ɗee:
Biyeteeɗo Jamal Sow winndii ñalnde o sankii ndee e hello mum Facebook : « Mbayniigu jam Abuu Mborom Gelaajo, yimiyanke kaɓeteeɗo. Ko baabi am Abuu Mborom Gelaajo sankii koo, ko waraango ciftore ngartata e hakkille am. Ko idii fof ko jeese e daaɗe yonta worɓe e rewɓe sagataaɓe ɓe piɓle mum en, cuusal mum en, nuunɗal mum en e darnde mum seedtini e sahaa mum en. Artata e hakkille am, ko ayaawo yimɓe jaɓnooɓe, suusnooɓe dartaade tanaaji keewɗi, tiindii fuɗnaange ngam ƴoogoyde ganndal. Artata e hakkille am, ko ɗii ñalɗi e jammaaji juutɗi jeewte paatuɗe e politik, e pinal, e faggudu kam e kewkewe aduna… Ɗo yimɓe cunnotonoo ko haaletee ñalnde kala e BBC e ɗemngal Arab. Ɓurnoo heewde luggiɗineede ko jaŋde geɗe diine Lislaam, ɗo hakkillaaji njiylotonoo faamde ko faati e Tawhiid kam e ngooroondi Sariya Lislaam… Ko artata e hakkille am kadi ko sahaaji muusɗi, mettuɗi kitaale gulɗe 1986, 1987, 1989, 1990, ɗo yimɓe ndeenetenoo, ndiddetenoo, njaggetenoo, ndummbetenoo, taccintenoo, ɗo wonnooɓe baasismayaagal e naserismayaagal ngukkitunoo ngañgu e dow almudɓe Al-Azhar ndeen… Abuu Mborom Gelaajo, no yoga e yahdiiɓe mum nii, ko neɗɗo tedduɗo, jom piɓle tiiɗɗe, daraninooɗo miijo goodal ndimaagu aadee e neɗɗanke e renndo. Ko waɗi, o leeptiraama ɗuum (o nanngiraama, o leeptiraa, o dummbiraa, o seerndaa e sukaaɓe makko hade makko taccineede feewde Senegaal e 1989 sabu ndee darnde, kono ɗuum meeɗaa yamminde e ndeen darnde… Mayniigu jam ngenndiyanke cuusɗo, caasdo, mo wooda nanndo ! ».
Al Hajji Gay : « Mbayniigu jam yimiyanke mawɗo, harbiyanke Abuu Mborom Gelaajo Bah»
« Ɓesngu Muritani waasii ɗoo gooto e ɓiɓɓe mum ɓurɓe faayodinde. E Ooɗoo sahaa e daartol leydi men, ɗo ngenndiyankooɓe joom en hakkilaaji fof ngoƴaa no feewi (ko fotde maɓɓe) kisnugol ngootaagu leydi ndii sabu tanaaji ketɗi ɗum, eɗen miijoo rewɓe e worɓe yarlitaninooɓe daranaade kisal ngootaagu ngenndi ndii. Abuu Mborom Gelaajo Bah ko e ɓeen jeyaa. Nguurndam makko no diidorinoo, heen sahaaji haa o ɗeɓi waasde heen fittaandu makko, ko nguun ngootaagu o daraninoo ko aldaa e tampere. E nder tuddule mooliiɓe to Njum, to Dagana, to Wuro Soogi, e to Bakkel, tawi mooliiɓe ina ngumpilaa sabu taccingol e bonanndeeji mbaɗaa, ɓerɗe mum ina iiñta, ina caɓɓitoo mette, Abuu Mborom darii cot, hucciti e ɓee rewɓe e worɓe, haalani ɗum en ko hay gooto suusaano haalande ɗum en. O wiyi ɓe : « Ko en waɗaaɓe bonannde nde hay gooto anndaa to tolnii, kono safalɓe ngonaa añɓe men. Gaño men ko laamu ngonngu Nuwaasoot nguu, laamu njuɓɓinngu, siyni politik leeptuɗo en hannde oo ». Haala mbayka nii e oon sahaa, e nder ngonka mbayka nii, feewde e yimɓe gollaaɓe golle potɗe nii bonɗe, huunde fof ina waawnoo heɓtaade heen joomum ; wayi ko no wartaade nii. Kono kadi ɗumɗoo ko seedantaagal cuusal mawngal ».
Galo Demmba Soh wiyi : • « Mbaroodi leñol wiriima joƴƴinaani njogitaari, bajo yahii yahdaani e gacce : Pulaagu woyii Abuu Mborom Gelaajo Sammba Bohum Ndeena Waali Bah ».
Kaaw Elimaan Bilbasi Tuure : « Muritani waasii ɗoo ngenndiyanke mawɗo, leñol Pulaar en mbaasii ɗoo yimiyanke mo alaa nanndo, Mnd-Ufp waasii ɗoo tergal coftungal, minen min mbaasii ɗoo kaawmiraaɗo, baabiraaɗo, gootal e jaale mawɗe ɓesngu mawngu Al Falah mo ganndo fuutanke, hono Al Hajji Mahmuud Bah mo Jowol ».
Ɓe Abuu darodinoo fof ina ceedtanii ɗum ko ɓeeɗoo ɓennuɓe, ɓe njiidaa e makko fedde politik ceedtii e makko koo : « Alaa hare nde Abuu luutaa. Tuggan maa nder kebbaaji Kayhayɗi haa e nder tuddule mooliiɓe to Senegaal, haa e hare nder UFD e ko sakkitii koo e nder UFP, alaa hare nde Abuu tawaaka… » Abuu ko neɗɗo piiltiiɗo jotondire, joom fiɓnde, luulndiiɗo kala fenaande e winndere ndee (yeru kiiɗal Palestiinnaaɓe ekn) haa e nder leydi ndii (omo jeyanoo kadi e fedde REVE 89/90).
Guurɗo fof ko maayoowo, Abuu Mborom tuɗɗiima leppi leydi, leydi tuɗɗii mo leppi teddungal.
Bookara Aamadu Bah


text:
12
Fii Dokke Ruuhu Seniiɗo on
1 E telen-ma dokke iwruɗe e Ruuhu Alla ɗen, yo musiɓɓe an, mi faalaaka yo on ronku andude ɗun. 2 Hiɗon andi fewndo ko on gomɗinaa, hiɗon selnaa, nawraa e sanamuuji mbobooji. 3 Ko ɗun waɗi si mi wi'ay on: kala mo Ruuhu Allaahu on ardii e nder ko o wowlata kon, wi'ataa: «Iisaa ko huɗaaɗo.» Hay gooto kadi waawataa wi'ude: «Iisaa ko Joomi», si hinaa *Ruuhu Seniiɗo on ardii mo.
4 Dokke ɗen no serti, kono Ruuhu Allaahu on ko gooto. 5 Balle ɗen kadi no serti, kono Joomiraaɗo on ko gooto. 6 Golleeji ɗin kadi no serti, kono ko Alla gooto on woni waɗude ɗi fow e yimɓe ɓen fow.
7 E hin-le, mo kala ko Ruuhu Allaahu on feɲɲini e mun kon ko dokkal fii nafa fow. 8 Ko ɗun waɗi, Ruuhu on yeɗay goɗɗo on kongol faamu, on Ruuhu gooto yeɗa oya on kongol gandal, 9 on Ruuhu gooto yeɗa goɗɗo goo gomɗinal, on Ruuhu tigi yeɗa goɗɗo goo ɲawndugol, 10 goɗɗo goo dokkal fii waɗugol kaawakeeji moƴƴi, goɗɗo goo haalugol ko Alla longini ɗun, goɗɗo goo gandal fii sendindirgol noone ruuhuuji, goɗɗo goo noone *haalaaji janani, goɗɗo goo nantingol ɗin haalaaji. 11 Ko on Ruuhu gooto bajjo waɗata ɗii piiji fow, senditana mo kala e ko mun, wano o yiɗiri non.
12 Ko ɗun waɗi, wano tawiri non ɓandu ndun ko wooturu, hindu mari tere buy. Tere ɓandu ndun non kadi e ɗuuɗude, ko ɓandu wooturu ɗe mari. Ko wano non wonirani *Almasiihu on. 13 Ko fii ko Ruuhu gooto *lootiraɗen fii wonugol ɓandu wooturu. En fow yarnaɗen Ruuhu Alla gooto on, woni non Yahuudiyankeeɓe ɓen, woni *Gereekiyankeeɓe ɓen, woni jiyaaɓe ɓen, woni rimɓe ɓen.
14 Ko fii ɓandu ndun wonaali teral gootal, kono tere buy. 15 Si koyngal ngal wi'ii wonde: «Ɓay hinaa mi jungo, mi tawdaaka e ɓandu ndun», ɗun ittataa ko ngal teral e ɓandu ndun. 16 Si nowru ndun kadi wi'ii wonde: «Ɓay hinaa mi yiitere, mi tawdaaka e ɓandu ndun», ɗun ittataa ko ndu teral e ɓandu ndun. 17 Si tawno ɓandu ndun fow wonno yiitere, ko honno ndu naniraynoo? Maa si ɓandu ndun fow waɗano nowru, ko honno ndu faamiraynoo barngol? 18 Kono Alla waɗi teral kala e ɓandu ndun no o faaliraa non. 19 Si fow wonno teral gootal, ko honto ɓandu ndun wonaynoo? 20 Jooni non, tere buy no woodi, kono ɓandu ndun ko wooturu.
21 Yiitere nden waawataa wi'ude jungo ngon: «Mi hatonjinaa e maa.» Hoore nden kadi waawataa wi'ude koyɗe ɗen: «Mi hatonjinaa e mon.» 22 Ɗun-le toode, tere ɓandu wa'uɗe wa si no ɓuri lo'ude ɗen, ko ɗen woni hittuɗe, 23 e ɗe tanƴiniɗen no ɓuri hayfude ɗen e ɓandu ndun, hiɗen hundiri ɗe teddungal ɓurngal tiiɗude. E hin-le tere men ɓurɗe hersinaade ɗen, ko ɗen ɓurɗen surrude, 24 ɗe hersinaaki ɗen kan hatonjinaa e ɗun. Alla waɗiri ɓandu ndun e noone mo ɓureten teddinirde ŋakkiraaɗe ɗen, 25 fii wota liddondiral waɗu e nder ɓandu ndun, kono yo ɗe nafindir. 26 Si teral tampii, ɗeya tere fow tampiday e maggal. Si teral gootal teddinaama, ɗeya tere fow weltoday e maggal.
27 Ko on ɓandu Almasiihu on, mo kala e mon ko teral e mayru. 28 Awa, ko Alla adii waɗude e nder *moftal ngal, ko *sahaabaaɓe, ɗimmun ɗun ko haalooɓe ko Alla longini ɗun, tammun ɗun ko jannooɓe, ɓawto ɗun dokkal fii kaawakeeji moƴƴi, e dokke fii ɲawndugol, e wallugol, e ardagol, e wowlugol e noone haalaaji janani. 29 Hara fow ko sahaabaaɓe? Kaa hara fow ko haalooɓe ko Alla longini ɗun? Kaa hara fow ko jannooɓe? Kaa hara fow waɗay kaawakeeji moƴƴi? 30 Kaa hara fow yeɗa dokke ɲawndugol? Kaa ko fow yeɗaa wowlugol e haalaaji janani? Kaa hara fow ko nantinooɓe ɗin haalaaji? 31 Kono himmanee dokke ɓurɗe moƴƴude ɗen. Awa mi hollay on kadi laawol ɓurngol moƴƴude ngol.


text:
Ko ina wona duuɓi ko Muhammed wul Abdel Asiis ardii Muritani, yimɓe heewɓe ina ngoytoo bonannde jawdi hulɓiniinde. Go’o, heewɓe ceeraani e haalde e aybinde laamu nguu, ina mbiya ɗum honii jawdi leydi ndii, alaa ko woppi. Ɓe mbiy-maa seede majjum, ko kala ko ina doga to bannge faggudu e leydi hee, innde hooreejo leydi oo ina sowtee heen.
Ɗiɗi, heewɓe ina kawri wonde peeje hooreejo leydi oo sakkitta ɗee ko peeje ɗe moƴƴaani, peeje booynirɗe jawdi.
Ko ina wona duuɓi ko Muhammed wul Abdel Asiis ardii Muritani, yimɓe heewɓe ina ngoytoo bonannde jawdi hulɓiniinde. Go’o, heewɓe ceeraani e haalde e aybinde laamu nguu, ina mbiya ɗum honii jawdi leydi ndii, alaa ko woppi. Ɓe mbiy-maa seede majjum, ko kala ko ina doga to bannge faggudu e leydi hee, innde hooreejo leydi oo ina sowtee heen.
Ɗiɗi, heewɓe ina kawri wonde peeje hooreejo leydi oo sakkitta ɗee ko peeje ɗe moƴƴaani, peeje booynirɗe jawdi.
Ɓe limta heen gure cosaaɗe e ladde tuulaa heelaa, mahngo kanndaa keso donkaaɗo yo gas… Ɓe mbiya kadi “hay ko laamu makko gollata heen koo, heewaani feewde, ko no boni gollortee”, yeru, e wiyde heewɓe, mahngo gudroŋaaji peewniteeɗi hitaande kala… Tuggi 2008, nde o ari e laamu, faade hannde, ko ina tolnoo 2006 miliyaar ugiyya depisaama, tawi ɓarakke mum alaa fof ɗo peeñi e nguurndam leydi ndii, wonaa to jaŋde e safaara, wonaa mahngo leydi ndii, wonaa to moƴƴitgol nguurndam yimɓe ɓee, sibu yimɓe fof ina nganndi wonde baasal ɓeydii ko yaajde e huuɓtodinde.
To bannge porlugol jawdi ndenndaandi, e hitaande yawtunde ndee, yiilatnooɓe nokkuuji kaalis keewɗi nanngaama, sabu mum en tuumeede forlude kaalis. Ko goonga ɗuum na waɗatnoo ndeen, kono yimɓe mum keewraano no jooni nii, hay kaalis gujjetenooɗo oo ina woɗɗi ko wiyetee dirninaama e ɗiiɗoo duuɓi koo : ndeen ko capanɗe miliyoŋaaji so heewii, jooni wujjirtee ko miliyaaruuji. Tee, hay konu daɗaani e ceb-ceb baɗeteeɗo e kaalis njoɓɗeele koninkooɓe. Heewɓe noon ina mbiya “jaggetee tan ko famarɓe doole, kono dusooɓe ngalu leydi ɓee, ko dow ngoni, hay gooto joopotaako ɗum en”.
Hol ko iirti haala kaa jooni ?
Iirti haala ko haala cosgol Diiso Sukaaɓe Toownde (Haut Conseil de la Jeunesse) e njoɓɗeele joomum en eɓɓanaa. Won wiyɓe gila e jooni, hay innde ndee ko fuunti, sibu ɓe potnoo wiyde tan « Diiso Sukaaɓe UPR ».
Ko ñalnde alkamiisa 16 abriil 2015 laamu nguu fotnoo yuurnitaade sariya juɓɓinoowo ngoon diiso toowngo kono batu hilifaaɓe dirtinii ɗum haa yeeso. Wonaa njuɓɓudi ndii e hoore mum addi haala, addi haala ko njoɓɗeele maɓɓe. Ina winndaa e eɓɓaande sariya cosɗo Diiso sukaaɓe ngoo : « hooreejo Diiso sukaaɓe toowngo tolnondiri ko e kalifu, kamɓe poti ndaamordi. Terɗe 13 yiilirde keddiiɗe ɗee tolnondiri, poti ndaamordi ko e halfinaaɓe golle wonduɓe e hooreejo hilifaaɓe ». Kalifu noon ina heɓa fotde 1 600 000 UM. Kalfinaaɗo golle ina heɓa 1 050 000 UM. Kaalis potɗo nii ina tottee yimɓe ɓe ngalanaa leydi hay nafoore wootere, so wonaa wurde e warñeende gollotooɓe.
Hannde, won ɓe kulaani wiyde « ko bonatnoo, bonii, leydi ndii reftotaako » sabu ngardiigu neɗɗo gooto « mo alaa kattanɗe ardaade, mo nuunɗaani ». Ɓe ndokka yeruuji garooji ɗii :
Ɓolgol pelle faggudu : Ko ardii fof, ko ɓeydagol kubbal biyeteengal TVA, ngal yimɓe fof njoɓata rewrude e faktiiraaji telefoŋ walla nternet walla Mauritel, Oon TVA ɓeydiima tawi alaa fof hujja. “Tee ɗum ko laamu ina wujja ɓesngu mum.” Yeru goɗɗo, ko coodgu petroŋ yanii ko ina addana coodgu mum ustaade ko famɗi fof 100 mb e liiteer kala. Kono laamu ina jokki wujjude miskineeɓe, sibu coodgu petroŋ ina battina e denndaangal geɗe kuutortooɗe. Tee oo kaalis fof alaa ko nafti hay dara ɓesngu nguu.
Gollotooɓe SNIM ngeddiino golle lebbi ɗiɗi haa njahdi e naange, hooreejo leydi oo ina ɗuurnii ɓe. Waɗi en wiyde hooreejo leydi, ko kanko yamirta kala ko ina dilla e leydi hee, gardiiɗo SNIM oo e hilifaaɓe ɓee fof, alaa feere cuusi umminde o yamiraani. Ko maa o arti njillu makko to fuɗnaange leydi too, o yuɓɓini yeewtere jaaynde, o wiyi wonde « ko gollotooɓe ɓee e ɓesnguuji mum njogori tinde gerew oo » : haala pirtoowa wonde ɗum wonaa haaju makko, ko kamɓe njogori maayde heege. Ndaa noon, SNIM woni gollorgal leydi ndii ɓurngal mawnude, sibu, gaa gaa laamu, ko kanngal ɓuri fof heewde gollotooɓe, angal gollina hedde 6000 neɗɗo, kanngal difii ko ɓuri heewde e bidsee laamu, hokkata leydi ndii ko ɓuri heewde e weccudi… Ndaa kadi, nde weli ndee, sibu e duuɓi ɓennuɗi fof njaru njamndi e kiri e kaŋŋe ina toownoo no feewi, kono battinaani e nguurndam liggotooɓe ɓee walla e ƴellitaare leydi ndii. Oon sahaa laamu nguu ittii e kaalis SNIM capanɗe miliyaar ugiyya booynii ɗum e geɗe ɗe ngalaa ngartam (yeru ñamlude ɗum kaaldaaɗo ina yoɓraa boowal kanndaa ɓooyɗo oo, fotde miliyaaruuji 15, walla ƴettude ko foti noon ina sooda diwooje…). Ɗum noon ko gollotooɓe ɓee ɗaɓɓi yo ɓeydane njoɓdi koo, ko fotde mum en, tee ko ɓe nanondirnooɓe ɗum e sosiyatee oo gila 3 mee 2014, njoɓɗeele maɓɓe ina ɓeydee tuggi 1 oktoobar 2014, SNIM (walla mbiyen tan laamu) jamfii ɓe. Ɓe ɗaɓɓi kaaldigal, SNIM salii haa yoori, ɓe pelliti waɗde geroo. Peeje fof laamu nguu waɗii ngam bonnude geroo oo ronki : gila e njeenaaje, haa e ceerndugol to bannge leƴƴi walla politik, ɓe ndonki. Ko maa hooreejo leydi oo huccani njillu mum toon, nde rewri e sehil mum gardiiɗo meeri Suwoyraat ngam dañdude e gollotooɓe maslahaa ina ɓamta tawa hay gooto fawetaake kuugal, aɓe njoɓee labbi maɓɓe ɗiɗi geroo ɗii, kaaldigal ɓamtee. Hooreejo leydi oo wiyi maa waɗtan ɓe heen lewru woɗndu tawa itti ko e poos mum. Hol to o dañi oon kaalis ? Hade 2008, ko o soldaat tan o wonnoo. Ko o ardii leydi ndii, njoɓdi makko ina wiyee ko hedde miliyoŋaaji tati lewru. Hay ɗuum ne, laamu nguu (SNIM) hollaani kellifuya sibu fuɗɗorii ko waasde ɗooftaade (kadi) ko nanondirnoo e gollotooɓe ɓee.
“Bonannde jawdi ndee ina fanti haa ko en mbaawaa ɗaminaade ummitagol SNIM ɗoo e duuɓi 20” e wiyde Wul Waghef. Waɗi noon, ko gaagaa bonannde kaal-ɗen dow ndee, miliyaaruuji keewɗi goɗɗi mbaɗanooma e eɓɓaaɗe ɗe njuurnitaaka no moƴƴi, battinɗe woppeede (yeru Tasadit e goɗɗi). Yanti heen kaɓirɗe keewɗe coodaama coodguuli ɓurtuɗi tee kuutoraaka no haanirta nii, tee toppitaaka e lebbi ɗiɗi geroo ɗii.
Yeru goɗɗo bonannde jawdi, ko kanndaa keso oo. Ina wiyee wonde e hitaande 2009, nde Muhammed Abdel Asiis, persidaa Muritani yahi to Turki, yiyndiri e hooreejo ndiin leydi, hono Erdogan, ɓe kaaldiino haala kanndaa moƴƴo wonannde Muritani. Oon halfini kabine mahngo kanndaaji leydi mum ina wiyee TAV, mo nganndu-ɗaa ko kam hesɗitini kanndaa Istammbul e mo Tunus e yoga e kanndaaji Orop fuɗnaange, e mo Doha, yo yuurnitano Muritani ko waawi waɗeede. TAV ina seedtanaa no feewi mbaawka to oon bannge. Oon kabine waggini kesɗitingol kanndaa Nuwaasoot goodaaɗo hannde oo, sibu o tawii lappi (pistes) ɗii ina moƴƴi no feewi, alaa ko foti ɓeydeede so wonaa aerogare oo (woni ɗo birooji e ɗo yimɓe ngonata ɗoo). Tee TAV naamnaaki hay mbuuɗu so wonaa yiilde nokku oo fotde duuɓi seeɗa ngam heɓtude fereeji mum, hono no heewi waɗireede e nder winndere ndee kala. So nde jam ndee, kirɓo-ɗen ndeen feere. Alaa, laamu Muritani (ɗum noon hooreejo leydi men peeleelo oo, ganndo oo), suɓii ko mahde kanndaa keso jaroowo capanɗe miliyaaruuji, tee halfini ɗum sosiyatee mo alanaa ɗum hay karallaagal gootal, hay humpito wooto, hay ngalu ngootu, yo mah oon kanndaa. Oon kanndaa fotiino gasde gila 2013, kono haa hannde gasaani, wattini ko hooreejo leydi ina ƴetta kaalis SNIM (warñeende gollotooɓe) ina ñamla ɗum joɓaaɗo haa timmi ina ronki joofnude golle mum, tee hay ko fuɗɗaa heen koo ina wiyee moƴƴaani. Kanndaa mo nganndu-ɗaa kadi en coklaani ɗum jooni.
Feere fuuynde woɗnde ko eɓɓaande wiyeteende Mauritania Airlines International (MAI), tafaaɗo e dow keeci jawdi laamu tawi alaa battane, sibu alaa ngartam, “alaa ko nafi so wonaa alɗinde ɓeen ɓadiiɓe hoore dowla, walla ɗanle mawɗo leydi ɗe ngalaa hoore, ngalaa laaci.”
Ɗum jiidaa e 50 miliyoŋ dolaar (hedde 15 miliyaar ugiyya) ɗi Sawuud rokkunoo leydi men, ɗi hay gooto anndaa ɗo naati, hay so tawii hooreejo leydi oo wiyii kam e hoore mum wonde firlitii heen huunde… Ɗumɗoon noon rewaani laawol sibu rewaani suudu sarɗi tee alaa fof ɗo feeñi e ɓeto kaalis leydi ndii.
Eɗen njaakorii tan ko haaletee e jom suudu mawɗo leydi wonaa goonga, sibu jaayɗe kaawɗe ƴettitii kabaaru oo, so wiyde wonde jom suudu mawɗo leydi oo jaggama to Pari ina saawi 2 500 000 oroo (miliyaar ugiyya) ina yiyloo soodde toon galle. So tawii ina woodi, hol to o heɓi ndii jawdi fof ? Hol no ndii weccudi fof yaltiri Mauritani ?
Ɗumɗoo jiidaa e ngaluuji booynaaɗi e mahngo gure nder ladde tuulaa heelaa, biyeteeɗe Chami e Nbeïket Lahwach, jiidaa e milyoŋaaji ton isaas ɗanle hooreejo leydi keewɗe ɗe ngalaa ngartam ekn…
Muttaar


text:
Lesdi Africa Fombinaari hebi joyabre mardo nyaw meese andira monkeypox.
Haalakan wurti on haa hunnduko ministaajo mo hakkilanta shaanu njamu, Joe Phaahla , kanyum on meti duudka kolaarani ko ngomnati Lesdi ndin wadata maabo taskaramji no hurgirta gannudi batten yaw ngun.
Hukuuma hakkilanta shaanu nyawuuji raabooji haa giifakan (NICD) kambe ma be tabitini haalakan.
Kadima ,O wi be wadani himbe ko hewtani, 323 foondaama dow ko laarani nyaw meese.
Phaahla besdi bee wiiki besdaari futtuki nyaw ngun hulni ummaatoore sanne .
Nyau ngun halki himbe ko hewtani 11 nden nanngi ko hewtani 28,000.
SADIQ ALFA.


text:
Author
SADIQ ALFA 413 posts 0 comments
Ardiido Lesdi Naajeeriya Muhammadu Buhari wanngini suno muudum bee bee halkuki ummaatoore dudbe wakkati Laanawal yuutino bee mabbe haa Galluure Mai’aduwa nder Jihawol Katsina wayla walaadu hirna Lesdi Naajeeriya. !-->!-->!-->…
Ballo Ardiido Lesdi Naajeeriya do suklani daruki maako tefre cubi 2023.
Ballo Ardiido Lesdi Naajeeriya, Prof. Yemi Osinbajo wi toni haa O subaama laatuki Ardungal Lesdi Naajeeriya nder hitaande 2023 hmbe yi’an bote suteeki mo iga nyannde O maggi korowal laamu. Ballo Ardiido on suuditi haalakan wakkati O!-->!-->!-->…
Ngomnati Naajeeriya wi jabtan janngirde nyawnderde wonnde haa Ebonyi.
Ngomnati kawtal Lesdi Naajeeriya wi hakkilanan janngirde mawnnde nde Univastiwa shaanu nyawndiigu wonnde haa Galluure Uburu, nder Jihawol Ebonyi, fombina walaadu Fuuna Lesdi Naajeeriya. Ardiido Lesdi Naajeeriya Muhammadu!-->!-->!-->…
Be wurtini bornungal fijirde dum Maradona Coggu
Be wurtin toggowol fijirde tamre boll kosde dum kastaado fijiiwo biddo Lesdi Argentina Diego Maradona Cooggu. Toggowol ngol O naftiri wakkati fijirde tamre boll kosde jee Lesde Duuniyaaru fuu moobino nder hitaande 1986. Cede!-->!-->!-->!-->!-->…
Ardiido Lesdi Russia hokki Ardiido Ukrain munyal
Prime ministaajo Lesdi Israil Israeli Naftali Bennett wi Ardiido Lesdi Russia Vladimir Putin hokki munyal dowko laarani kalimaaji ministaajo maako mo hakklanta shaanu yaasi Lesdiiku meti. Offisru Bennett wi “prime ministaajo!-->!-->!-->…
Ardiido Lesdi Gambia firliti be faada laamu maako
Tumbaljo ngomnati Lesdi Gambia wi Ardiido Lesdi ndin Adama Barrow firliti jahargal be faada laamu maako ko wadi sanadu ittaaki ballo Ardiido Lesdi ndin enanta minista’en wobbe Ministaajo shaanu janngirde boymaajo, Alieu Badara!-->!-->!-->…
Quadiri Haruna waddani Naajeeriya Nasaraaku.
Biddo Lesdi Naajeeriya Kastaado mo shaanu fijirde table tennis Quadri Aruna lorti hebi nasaraaku haa fijirde maako fahin bana no O hebirino nasaraaku haa fijirde nden nde Lesde Duuniyaaru Commitiwa hakkilanta shaanu fijirde nden on!-->!-->!-->…
Al- Shabab ‘en yaari kippe caatude haa hodorde kawte Lesde Africa ha Somalia.
Al-Shabaab en yaari kippe haa hdorde tefre joonde jam dum kawte Lesde Africa wonnde haa Lesdi Somalia nyennde Salaasa ko wadi sanadu halkuki tefoowo joonde jam biddi Lesdi Burundi.mawdo Sooja’en mo Lesdi Burndi wi sooja’en ko hewtanta 30!-->…
Ardiido Buhari jabbi seketeriijo UN
Ardiido Lesdi Naajeeriya Muhamamdu Buhari jabbi seketeriijo majaliisa moobgal Lesde Duuniyaaru UN, Antonio Guterres haa hodorde maako nde Abuja Laamorde Lesdi Naajeeriya. Tippungel bawti seketeriijo on yotti be nasti suudu bee!-->!-->!-->…
Hooreejo wakiili’en majaliisaaru ndotti’en tefri naajeeriyaabe kawtal koppi.
Hooreejo wakiili’en majaliisaaru ndotti’en , Ahmed Lawan tefri Naajeeriyaabe wada boddi ko waddata jahargal yeeso Lesdi Naajeeriya. Lawan suditani kubaruujjo Suudu Radio Konngol Naajeeriya wakkati bee yaarana Ardiido Buhari ngilla kofli!-->!-->!-->…


text:
Pulaar.org | SAWRU sooti ina nodda yontannde saanga dabbunde, waalo ina hurnaa, jaangol ina wutta gila mutal haa puɗal naange. Sagataaɓe worɓe e boombi ko gese maa pale ñallata ina kiwa colli e ɗeeleeli, gerle e woylelaaji (cooji), ina ndeena baaɗi (juuta laaceeje) e girji (daɓɓi/bamdi ladde). So naange e hoore yonii, colli panii, kulle keddiiɗe ɗee ñallinii, ɓe payta ñallirki maɓɓe, so ko lekki ɓuuɓki maa caali,
Pulaar.org | SAWRU sooti ina nodda yontannde saanga dabbunde, waalo ina hurnaa, jaangol ina wutta gila mutal haa puɗal naange. Sagataaɓe worɓe e boombi ko gese maa pale ñallata ina kiwa colli e ɗeeleeli, gerle e woylelaaji (cooji), ina ndeena baaɗi (juuta laaceeje) e girji (daɓɓi/bamdi ladde). So naange e hoore yonii, colli panii, kulle keddiiɗe ɗee ñallinii, ɓe payta ñallirki maɓɓe, so ko lekki ɓuuɓki maa caali,
tawa eɓe keli monngo eɓe lappi, eɓe keli makka eɓe njuɗi, eɓe ɓooli ñebbe e jaheeje e padaas eɓe nguuɗi. Ko aɗa yiɗi ɗum tan, a yiɗaa ɗuma, ɓe tiima heen : ɓee ina monngoo, ɓeya ina koɓoo makka ina ciirta ñebbe, heddiiɓe ina muuɗa padaas e jaheeje, ina njartoo ndiyam tawi jeewte e yanooji hakkunde maɓɓe taƴondiraani. So deedi keewii kesri, ɓe cofta, ɓe ngummo ɓe ngona e amde, eɓe nduƴƴa, eɓe piya beñte, sukaaɓe rewɓe ɓee penta jimɗi : “Ayaa ! Ayaa ! Hooyi ! Kiwen colli, ngoppen ɗeeleeli !” Ɓe ndiwa, ɓe ndoƴƴoo, ɓe ndippa haa punndi ruuka dow, ɓe mbiya : “Ndippiri ɓayi ! ndippiri ɓayi ! Hande dey punndi ruuka dow ! “ Ɓe ngoni ko e dolnaade sabu kesiri tawtii kiiɗndi. Ɓooyi ɓooyaani fof yontannde arta e ɗiɗo e maɓɓe njaha ngoorndoyoo gese, ngarta, ɓe njokka ñalnde maɓɓe.
So colli kiirndiima, gooto e maɓɓe kala ruttoo ngesa mum, dartoo e lobbudu mum haa naange daay-daayna mutde, ɓe nanngita laawol fayde wuro eɓe mbeelnii maa eɓe ndoondii kedde ñalando maɓɓe, eɓe nawana ñalli wuro en. So ɓe njottiima ko seeɗa ɓe memata e bottaaje maɓɓe, ɓe cabboo kiraaɗe. Jaangol jofii gila mutal naange, mawɓe e nayeeɓe fof naattii, duɗe kuɓɓaama, yimɓe kiirtiima nder cuuɗi. Dingiral noddii, yontannde nootitiima e fijirde sooti, duɗal huɓɓaama haa lewlewti, keelmbo jappilaama jooɗɗinaama hakkunde dingiral, senngooji ɗiɗi cuɓaama hono no fijirde koora nii. Ñaawoowo rokkii yamiroore, teetondiral waɗii, sooti wonii e siirtaade no koowoyel ndunngu nii, sagataaɓe ina tera ɗum ina lotta ina ngulla : “Ummbuyi ! Ummbuyi !” Sooti ina yaha ina arta e nder dingiral, boombi e seemedɓe ina poɓɓa ina njima ina kirjina sagataaɓe. Yeeɓooɓe ina ngulla ina luukaa haa sooti juuloya, ngaari dañee, arnooɓe fof mbeltoo. Gulaali e luukaali ɓeydoo seekde jamma. Beñuwaaruuji konngee, bawɗi cerkitee weltaare. Jamma o jirwii sanne, tawtoranooɓe fof mbeltiima kaaɗtudi. Hankadi noon gantinii : “HUYI ! HUYI !” Fijirde fusa tawtoranooɓe caakoo, mo woni kala hoota leloyoo, sabu so weetndoginii ko doƴgol gese hade colli ngidaade hiwooɓe dawde.
Koora e sooti ina keewi nafoore hayi so tanaaji ina coomii heen : ɗi njannginta yontannde ko nehdi e muñal, jurmondiral, jaafondiral, jaajgol hakkille e teeylaare. Ɗii pijirlooji ko goonga eɗi keewi pelɓondire kam e gaañii gaañii kono battintaa, lomtotoo tan ko muñal e jaafondiral, njurum e jaleede.
Hanki e nder reedu Fuuta, ɗii pijirlooji, yantude e lammbaaji e sorbooji, beeyni e ƴaroo, cudduli e kuurtuli kam e yanngeeji keewɗi goɗɗi ko duɗe ngonnoo. Kañnje tammbinoo pinal men e coñce men, ɗi kaɗi ɓesnguuji men hebbinde ɗanle woto hakkillaaji mum en wosteede, aadaaji bonɗi ɗi ɓe nganndaano naatnee e maɓɓe.
Ɗanno-ɗen ɗaɓɓoyen jawdi e ganndal, ngartiren e Fuuta, nafa en, nafa ɓesnguuji men itta ɗaminaare e wodɓe.
Muusaa Aamadu Jallo


text:
Caggal warngo gorko biyeteeɗo « George Floyd », Goomu haralleeɓe toowɓe, afriknaaɓe, gollotooɓe he Fedde Ngenndiije Dentuɗe (FND) mbinndii ngam kollirde mette mum en he ngoo warngo muusngo, sabu añam-nguraagu mbonngu tuddinngu he nder polis Dowlaaji Amerik Dentuɗi (DAD). Ko noogaas e ɗiɗo (22) jaggal toowngal mbaɗi eeraango ngam ummanagol mbayliigaaji luggi nder doole kisal DAD. Taranee koye mon…
Afriknaaɓe, foksineeruuji toowɗi Fedde Ngenndiije Dentuɗe (FND – ONU) mbinndii Caggal warngo gorko biyeteeɗo « George Floyd », Goomu haralleeɓe toowɓe, afriknaaɓe, gollotooɓe he Fedde Ngenndiije Dentuɗe (FND) mbinndii ngam kollirde mette mum en he ngoo warngo muusngo, sabu añam-nguraagu mbonngu tuddinngu he nder polis Dowlaaji Amerik Dentuɗi (DAD). Ko noogaas e ɗiɗo (22) jaggal toowngal mbaɗi eeraango ngam ummanagol mbayliigaaji luggi nder doole kisal DAD. Taranee koye mon…
“Oonaali ɗamtindaare, noddooji yummiraaɗo cankiiɗo ko ɓooyi, ummoriiɗi to ɓuri luggiɗde he jaafngol neɗɗaagu. Ine leha, sabu ronkitere foofaango, ine laajoo yurmeende. Aduna oo kala nanii ngoo wulaango bonngo. Ɓesngu FND ine ndaara yeeso makko ina ñoƴƴaa he gudroŋ. Huunde muusnde, nde muñotaako, naange e hoore kellew. Teddeendi hofru e daartol ine kela daande makko. Sagata timmuɗo, ɓuuɓɗo, nangtiiɗo e nguurdam ɗamtindaaɗam. Sokla guurwuuro foofaandu,tawi hakkaani. Haa foofaandu wattanndu. Caggal jonte cakkitiiɗe kollitgol mette sabu warngo Georges Floyd, tawi ine woni tawo e juuɗe polis, minen afriknaaɓe, ardiiɓe toowɓe FND, mette amen ngalaa ɗo kaaɗi sabu fenaande añam-nguraagu cabbinngu haa hannde he nder leydi ɗuhndi FND ndee kam e winndere ndee. Hay gooto waawaa jangtodaade muusalla ganooɗe lugge he leeɓte ɗe yontaaji jappondirɗi leeɓtaa, sabu fenaande añamngureere waɗaande he ɗee teeminanɗe cakkitiiɗe, haa teeŋti noon dow yimɓe iwdi Afrik. Kono gaybingol mehol peeñirɗi baɗe añamngureeje yonaani. Eɗen poti waɗde ko ɓuri ɗuum. Koolaaɗo Kuuɓal Fedde Ngenndiije Dentuɗe, hono António Guterres wiyi « eɗen poti toownude daaɗe men ngam haɓaade denndaangal peeñirɗe añam-nguraagu kam e jikkuuji añamngureeji ».
Caggal warngo Georges Floyd, wulaango «Black Lives Matter» (Nguurdam Ɓaleejo ine Haani) eelnoowo to Dowlaaji-Dentuɗi kam he nder winndere ndee, ɓurii tan konngol. Nguurndam Ɓaleeɓe, ɓurii haande, ko ɗam jojjuɗam wonande ndimaagu aadee ndenndaangu. Yontii nde haala yahdata e golle. Georges Floyd ine rewa en ndeen ñamaande, denndaangal ɓe paltoor añam-nguraagu kam e bonanndeeji polis lori, ine ndewa en ndeen ñamaande, ngam liɓen juɓɓule añamngureeje. Sabu men wonde ardiiɓe njuɓɓudi hakkunde leyɗeele, eɗen miijii wonde ine waɗɗii en haalde he innde yimɓe ɓe daaɗe mum en ñoƴƴaa, ngam sakkitde peeje juumtuɗe, tabitɗe, baawɗe haɓde e añam-nguraagu cabbinngu, oo muusiiba kuuɓtodinɗo winndere ndee, baɗeteeɗo duuɓi teemedde deggondirɗi jooni. Warngo Georges Floyd muusngo, mettungo ngoo, naatti ko he dental ɓurngal ɗum yaajde, caɗeele jiikondirɗe ɗe njogoraani nattirde nii tan, so eɗen njokki e nooynaade ɗum en. Yontii nde Ngenndiije Dentuɗe ɓeydata darnde mum, golloroo pellital, ngam dartinde añam-nguraagu nduumiingu feewde he yimɓe iwdi Afrik kam e dente goɗɗe ɓuraaɗe keeweendi, rewrude e « ƴellitgol kam e cemmbingol ɗooftaare hakkeeji aadee kam e wellitaare worworde wonande yimɓe fof, ko aldaa e paltoor edda nguru ɓalndu, njogoram, ɗemngal walla dewal », hono no wiyraa e kuulal 1 Doosgal Ngenndiije Dentuɗe ngal nii. Sibu ngooroondi Ngenndiije Dentuɗe ko yenaneede wonde denndaangal innama aadee en poti, tee ine njogii hakke wuurde tawi beelol mum en ownaaka.
Ko he naange e hoore dillere hakkeeji siwil to Dowlaaji Dentuɗi, e sahaa nde ngenndiije afriknaaje dimɗuɗe peeñi caggal njiimaandi koloñaal, tawti Ngenndiije Dentuɗe, ko e oon sahaa Nanondiral winnderewal jowitiingal e momtugol denndaangal mbaadiiji paltoor leƴƴi (CIEDR) fuɗɗii siyneede e hitaande 1969. Oon yonta ko kimmuɗo he daartol. Diimtagol apartaayde to Afrik Worgo, sabu darnde Ngenndiije Dentuɗe heen bannge, jeyaa ko he golle timmuɗe ɗe Njuɓɓudi ndii faarnortoo. Hakkeeji aadee kam e ndimaagu Ɓaleeɓe nder Afrik e nder jasporaa Afrik eelnii, no wullaango semmbolinngo, wonande yontaaji paaɗi, sibu Ngenndiije Dentuɗe muɓɓataa gite mum en dow paltoor leƴƴi e heedi-heedaagu, ngu laabi sariya fenaande nguurni. E tuugnaade e oo yonta keso, Ngenndiije Dentuɗe ina foti waɗde doole mum kala ngam siftinde goɗngol ngalɗoo doŋngal momtugol añamnguraaru ngal timmaani tawo, e hirjinde denndaangal ngenndiije ɗee yo ndarano momtude tuundi añam-nguraagu nder winndere ndee.
Eɗen mbeltii he golle Koolaaɗo Kuuɓal ngal ummini ɗee, ngam tiiɗtinde haalannde winndereere luulndiinde añam-nguraagu, haɓontoonde añam-nguraagu cabbinngu he denndaangal tolnooji, kam e baɗte mum, kala ɗo ngu waawi wonde, haa he nder Njuɓɓudi Ngenndiije Dentuɗe ɗee. So en njiɗii wonde ardiiɓe moƴƴuɓe, pot-ɗen hollitirde ɗum ko he golle. Puɗɗugol kam e cemmbingol mbayliigu goonga goonga, ine ɗaɓɓi ɓeto nuunɗungo sifaa no ciynirten Doosgal Ngenndiije Dentuɗe nder njuɓɓudi men. Kollitgol ballal men ina yahdi e doŋle e baɗɗiiɗe men, sabu men wonde foksineeruuji hakkunde leyɗeele, nde ndaroto-ɗen ngam faddaade kiiɗal kam e aybinde ɗum. Sabu men wonde ardiiɓe, eɗen ngoongɗini piɓle gorwore kam e ɓure e piɓle binndaaɗe nder Doosgal Ngenndiije Dentuɗe ngal, caliiɗe deƴƴere men. Ko ina wona jooni hedde duuɓi 500 caggal teret Afiriknaaɓe tacci-atalantiijo muusɗo oo, en njettiima he tolno paaynuɗo laañal winnderewal nehaagu, e sahaa mo paandi-ɗen joofirde Sappinaande winndereere waɗanaande yimɓe iwdi Afrik e hitaande 2024, woni ɗoo he duuɓi 4 fat. Mbaɗen daande wootere, nootoro-ɗen ɗum muuyanɗe renndooji men, mbele njuɓɓudi FND ndii ina huutoroo mbaawka nehaagu ka jogii kaa, ngam umminde mbayliigu winndereewu. Njooɓo-ɗen daande men ngam tabitingol yiyannde mbayliigu nde Afrik heerorii, hono no winndiraa he Tuugnorgal mum golle 2063, yiyannde yahdunde e Tuugnorgal golle winnderewal 2030. Afrik ko mbootu winndere, ngooroondi pine aadeejo. Sabu mum wonde doŋre, Afrik ina foti daraade darnde rowrowre mbele winndere ndee ine timmina ƴellitaare mum duumiinde kam e deeƴre. Ko ɗuum wonnoo koyɗol sosnooɓe Fedde Ngootaagu Afrik, ko ɗuum kadi woni fiɓnde tiiɗnde ardinooɓe mawɓe, waaɓe no Kwame Nkrumah kam e jannguɓe laaɓtuɓe waaɓe no Seek Anta Joop.
Hoto njejjiten konnguɗi persidaa Nelson Manndelaa : « salanaade yimɓe hakkeeji mum en aadeeji, ko yedditaade ko ɓe innama aadee en, e hoore mum ». Hoto njejjiten abada wasiya gardiiɗo hakkeeji siwil biyeteeɗo Fannie Lou Hamer biynooɗo : « hay gooto rimɗaani ɗoon ɗo enen fof en ndimɗaani », wasiya mo Doktoor Martin Luther King Jr ƴettiti : « Fenaande, ɗo waawi waɗde fof, ko tanaa wonande ñuunɗal he kala he nokkuuji ». Duuɓi caggal ɗuum, konnguɗi maɓɓe tawtaama he nder keewal eddaaji ngenndi tim-timol, hono Afrik worgo, sibu ko neɗɗo jam, hono Desmon Tutu wiyi, e haala mum « dimɗingol Ɓaleeɓe ko sarɗi jojjuɗo dimɗingol Raneeɓe – hay gooto rimɗataa ɗoon ɗo enen fof en ndimɗaani. »
(*) Denndaangal siifɓe limtaaɓe les ɗoo ɓee ko foksineeruuji toowɗi Ngenndiije Dentuɗe, tolnondirɓe e joɗnde Cukko Kuuɓal kuftodinngal. Ɓe ciifi ngoo miijo ko he inɗe maɓɓe keeriiɗe.
Doggol siifɓe ɓee :
ADHANOM GHEBREYESUS
Mahamat Saleh ANNADIF
Zainab BANGURA
Winnie BYANYIMA
Mohamed Ibn CHAMBAS
Adama DIENG Bience
GAWANAS François
Lounceny FALL
Gilbert HOUNGBO
Bishar A. HUSSEIN
Natalia KANEM
Mukhisa KITUYI
Phumzile MLAMBO-NGCUKA
Mankeur NDIAYE
Parfait ONANGA-ANYANGA
Pramila PATTEN
Vera SONGWE
Hanna TETTEH
Ibrahim THIAW
Leila ZERROUGUI
Yollaa ko ñalnde 14 suweŋ he lowre enternet unfpa.org :
Fulo : Bookara Aamadu Bah
Tesko : Musiɗɗo men Ibraahiima Caw ine jeyaa e siifɓe ɓee. Kanko ne ko he sukkuɓe Gardiiɗo FND o jeyaa. En mbeltaniima


text:
Koɗo Mawɗo ko Habi Jallo Komiseerjo Poliisi Fowtiiɗo
Saakitaama ñannde :
Koɗo Mawɗo hannde ko Habi JALLO, Ko o komiseerjo poliisi gonnɗo e foftere. Ganndal makko no yahri e baŋŋe sariya. O woniino hooreejo poliisi ko yowiti e ɗanniiɓe. O aardinooma poliisi weeyo e keeri Senegaal. O gollii to jaagorgal kalfinangal faggudu e ngalu. O woniino kadi tefoowo kala ko faati e ndenka e kisal to jagorgal nder leydi senegal. Ko kanko halfinanoo tefooje poliisi. Ko o daraniiɗo hakkeeji neɗɗo, hakkeeji rewɓe e sukaaɓe. Ko kanko ardii fedde sariyankooɓe Senegaal wi’eteende AJS. O aran ɗoo, o haalana en to o rewi e golle makko e darnde ndee fedde nde o ardii.


text:
Fukaraabe ‘yattube miliyonji tati on naadaa nder taskaramji nyamnol di ngomnati kawtsl lesdi Naajeeriya les ardungal ardiido Mohammadu Buhari.
Ballo ardiido lesdi Naajeeriya her caakol kubaruuji gondo O fisru ballo ardiido lesdi, Laolu Akande on suuditaa nder andinoore nde O wurtini nyande alat yawtunde.
O wi boyma bacci ‘yattudi miliyonre e tobbe didi 1.2 on fuddaa nyamneeki, les taskaram ka haa defoobe ‘yattube 14,000 hoosa do botora taskaram kan.
Akande andini dow taskaram nyamnol bacci ka ngomnati lesdi Naajeeriya wangini, haa jooni jihaaji 9 do botora taskaram kan, haa ceede hewtande biliyonji N3.7.
VON/Dahiru Gurin


text:
Eɗen keewi nande konngol annduɓe men njettini en ummoraade e Nulaaɗo Alla tedduɗo, mo jam e kisal ngoni e mum oo. Ngool konngol woni « Liimanaagal juulɗo timmataa so wonaa tawa yiɗan banndum ko yiɗani hoyre mum koo ». E miijo men, en cikkaani so tawii enen fof en paamdii ko ngol konngol firti e holi ko ngol roondii. So en ngetiima faccirde ngol, alaa e sago ndutto-ɗen e ngonka renndo e hoore mum. Tawa noon eɗen paami wonde renndo ko dental leƴƴi, tee ko renndooji ndentata ngona leydi walla ngenndi. Ndiin ngenndi keewndi wiyeede ko laana ka ɓesngu fof joli e mum, ngonka e hakkunde maayo, ɗo hay gooto sooynotaako tufnde saka miijoo so engo juuwni. Waɗde ko ɗoon wiyetee woto dilluɗo, so ɗum alaa ka waɗa sooyyaa, hawngo wooɓna ka ndiyam. Eɗen nganndi noon, e ngaa sahnga, so ka yuwii, ka yuwantaa gooto. Waɗde kay moƴƴi tan ko jolɓe e makka mbaasa dillinde ka, so tawii kay ene njiɗi daɗde.
Waɗde en paamii, so tawii leydi laatii ko laana, enen fof ko en awƴooɓe, sago men ko yoo laana men kaa joof e jam e kisal. So en njerondirii joofgol laana kaa e ɓamtaare, firti ko so tawii en calaaki dillinde laana kaa, en nanat tan ene haalee tawa en njiyaani. Waasde en dillinde laana kaa noon, ko yiilaade mbele jam saroo e leydi hee. Annduɓe to bannge hakkeeji aadee kollirii wonde hakke neɗɗo ko « rokkeede hattan waɗde ko yiɗi, heɓde ko yiɗi e wonde ko yiɗi ». So puuyɗo nanii wiya « waɗde ko mbelaa-mi fof maa mi haala, sabu ko hakkeeji am ndokki mi ɗum ». O yejjitiitii, won ko goɗɗo haalata kañum ne, ene waawi metta mo. Won ko goɗɗo waɗata, ene waawi bonnana mo, tawa alaa ko o waawi heen, sabu oon ɓurde mo doole. Pulaar noon ene wiya, « neɗɗo muñiranta mo waawi, ko haa baawɗo ɗum muñana ɗum ». Waɗde pot-ɗaa hormoraade hakke goɗɗo mo mbaawno-ɗaa ñaayde wonta jam, ko haa goɗɗo waasa ñaayande ma hakke maa. Ñaaygol hakke noon, ene wona e fannuuji keewɗi : Suurtude neɗɗo, fiyde ɗum, yennude ɗum, heɓtude jawdi mum, haɗde ɗum ko yiɗnoo dañde, falaanaade ɗum ko yiɗnoo wonde, tonngude ɗum haa ronkita ko yiɗnoo waɗde, haa e wiyde ɗum biyaate bonɗe, haa teeŋti noon, e so wiyaani ma waɗaani ma.
Kala nde njiy-ɗen hare waɗi, tawata ko won ñaayɗo hakke janane. Kono holi kadi ko annduɓe ɓee kaali e no mo hakke mum ñaayaa foti waɗde ? Sikke alaa, ko daraade haa o heɓta ko o teettanaa koo, kono o fotaani waɗirde junngo makko. Tawde laabi ene ngoodi, yo o rew e laabi, o wullitoo ɗo o foti wullitaade. Kono hannde, helmere ngenndiyanke ndee ene hebbini e leñol ngol jarabi, haa mo wiyaaka noon fof, sikkata ko hay huunde wonaani. Maa en ngartu e mayre, kiñen mahdi mayre haa ngannden ko soomii heen koo. Kono so en tuugniima tan e ko cikku-ɗen nde firti koo, heewɓe e men ene njiɗa askitineede heen. Jarana ɗum en hay tooñde ɓe mbiyaani ɗum en mbaɗaani ɗum en, gila e yimɓe haa e renndooji walla nii leƴƴi goɗɗi. Wiyde neɗɗo gooto ko boni, ko yaɓɓude hakke mum, waɗde, wiyde ɗum leñol no wooorunoo, ko tokkitde ngal dow cammalle njooroo ! So tawii en mbaawaani huutoraade ko seerndi en dammuwol koo, banndiraaɓe, en njahataa hay nokku. Ɗuum woni hakkille, deenirteeɗo ndimaagu e neɗɗaagu, mo Aamadu Sammba Demmbele wiyata « gollorgal potngal huutoreede e teylaare, walla jalo remoowo renndo tawa duggaani ».
Yo Alla rokku en hakkillaaji paamooji haala kippiika, mbele naftoro-ɗen miijooji cakkiiɗi les mum. Ko ndeen tan mbaawaten daraade kaalden goonga tawa moni e men kala ene yiɗani banndum ko yiɗani hoyre mum koo, ene añani leñol goɗngol ko añani leñol mum koo !
Malal Sammba Gise


text:
Turtube al-Qaida hawtube koppi bee al-Shabab ‘en yaari kippe haa keddiraandi Lesdi Kenya.
has issued a new threat against neighboring Kenya.
Al-Shabab wi faasititta yaaruki kippe haa galluuje Nder aLesdi Kenya seeto Sooja’en Lesdi Kenya wurti nder Lesdi Somalia.
Kadima be besdika bee wiiki toni haa ngomnati Lesdi Kenya accay yaaruki kippe ha mardi Julbe ha Lesdi Somalia kambe ma be tokkan yaaruki kippe nder Lesdi Kenya.
Al-Shabab ‘en do habda be ngomnati Lesdi Somalia be be kawtal AU tefoobe joonde jam haa giifakan ko hewtani duubi 15.
SADIQ ALFA


text:
Fijooji Jee Joolimpik to Tokiyoo leydi Jappon timmii: Afrik heɓii deese 37.
Saakitaama ñannde :
Fijooji Jee Joolimpik to Tokiyoo leydi Jappon timmii. Ruunde Afrik heɓii deese 37. Leydi Keniya ɓuri fuu heɓude deese, saabe dogooɓe mum.Hoɗum mbaawɗen tonngude caggal ɗii fijooji. Fijooji, gaɗɗi e ley alhaali koronawiris.Koɗo men hannde yo Mustafaa Beraaf hooreejo fedde ACNOA, deental pelle Olempik leyɗe Afrik.Omo jaabo lamnde nelaaɗo RFI Tokiyoo, Kristof Diiremsiyan. Ibrahiim Timmbi Bah e Abdullay Jallo piirti haalaaji ɗii e Fulfulde.